PressReader - Biznes Daily Birzha (Exchange): 2018-05-15 - БАНГЛАДЕШ ТАЖРИБАСИ БИЗГА АСҚАТАДИ\nБАНГЛАДЕШ ТАЖРИБАСИ БИЗГА АСҚАТАДИ\nBiznes Daily Birzha (Exchange) - 2018-05-15 - ЖАРАЁН - Қувончбек МУСТАФОЕВ, Иқтисодиёт вазирлигининг Енгил саноат ва истеъмол товарларини ривожлантириш бошқармаси бош мутахассиси.\nМамлакатимизда тадбиркорлик фаолияти учун яратилаётган имкониятлар юқори сифатли тайёр тўқимачилик маҳсулотларини ишлаб чиқариш ва унинг экспортини кенгайтириш, миллий брендларнинг жаҳон бозорларидаги ўрнини мустаҳкамлашда муҳим омил бўлиб хизмат қилмоқда.\nЖумладан, бу борада кўрилган чоралар натижасида жорий йилнинг биринчи чорагида тармоқ корхоналари томонидан 293,4 млн. долларлик маҳсулот экспорт қилинди, бунда ўсиш суръати ўтган йилнинг мос даврига нисбатан 114 фоизни ташкил этди. Биргина пайпоқ маҳсулотлари экспорти 2 баробар ошгани алоҳида эътирофлидир. Ишлаб чиқарилган экспортбоп маҳсулотларнинг асосий қисми Россия Федерацияси, Хитой, Туркия, Эрон, Қозоғистон, Қирғизистон, Корея Республикаси каби жами 40 га яқин давлатга шартнома асосида жўнатилган.\nАйни пайтда соҳани янада ривожлаштириш мақсадида бу борадаги хорижий тажрибани ўрганиш ҳам муҳим масалалардан бири бўлиб турибди. Шу боис Ўзбекистон делегацияси Бангладеш Халқ Республикасида бўлиб қайтди.\nШуни таъкидлаш лозимки, Бангладеш тўқимачилик ва тикув-трикотаж маҳсулотлари экспорти бўйича жаҳонда етакчи ўринни эгаллайди. Бу давлат 2017 йилда 28,1 млрд. долларлик шундай маҳсулотларни экспорт қилган. Эътиборлиси, Бангладешда пахта етиштирилмаса-да, экспортининг таркиби фақат тайёр кийимкечаклардан иборат.\nТаҳлилларга қараганда, бу давлат тўқимачилик саноатининг барқарор ўсиш суръатига бир қатор омиллар ҳисобига эришган.\nБиринчидан, тўқимачилик саноатини ривожлантиришнинг дастлабки босқичида ташқи бозорларда ўзининг муносиб ўрнига эга бўлган салоҳиятли хорижий инвесторлар жалб қилинган.\nИккинчидан, менежер, муҳандис-технолог, дизайнер, маркетолог каби малакали хорижий етакчи мутахассислар мамлакатга ишга таклиф этилган.\nУчинчидан, бу мамлакатда тикув-трикотаж маҳсулотларини ишлаб чиқариш ва экспорт қилиш уюшмаси ташкил этилган. Уюшма таркибига ишлаб чиқарилган тайёр тикув-трикотаж маҳсулотларининг 100 фоизини ташқи бозорларга йўналтирувчи корхоналар қабул қилинган ва бу корхоналар солиқнинг барча турлари, божхона тўловларидан тўлиқ озод этилган.\nТўртинчидан, тўқимачилик корхоналари, биринчи навбатда, узлуксиз электр энергияси ва табиий газ билан таъминланган.\nБешинчидан, Бангладешда ишлаб чиқарилган тайёр тўқимачилик маҳсулотлари Европа Иттифоқи, АҚШ, Япония, Жанубий Корея бозорларига божхона божисиз олиб кирилиши жорий этилган.\nОлтинчидан, қулай географик жойлашув ва арзон логистика ҳисобига хомашёни олиб келиш ва тайёр маҳсулотларни етказиб беришда денгиз йўлидан фойдаланилади. Бу эса ўз-ўзидан таннархнинг сезиларли пасайиши ва қуруқлик орқали етказилган маҳсулотлар билан бемалол рақобат қилиши имконини берган.\nБангладеш Халқ Республикасининг ушбу тажрибасини ўрганиш асосида юртимизда ҳам тўқимачилик ва тикув-трикотаж саноатини янада ривожлантириш бўйича бир қатор таклифлар ишлаб чиқилди. Энг аввало, тўқимачилик саноати корхоналари томонидан ишлаб чиқариладиган тайёр тикув-трикотаж маҳсулотларининг 100 фоизини ташқи бозорларга йўналтирадиган корхоналарни 5 йил муддатга барча солиқ ҳамда божхона тўловларидан озод этиш мақсадга мувофиқ.\nШунингдек, Европа Иттифоқи, Япония, Жанубий Корея, Туркия каби давлатлар тўқимачилик ва тикув-трикотаж соҳасидаги менежерлари, муҳандис-технологлари, дизайнерлари ва маркетологларининг республикамиз ҳудудига кириши ва чиқиши учун имтиёзли режим жорий қилиш ҳамда мамлакатимиз ҳудудида ушбу мутахассисларни жисмоний шахслардан олинадиган даромад солиғидан озод этиш самара бериши мумкин.\nБундан ташқари, Тошкент тўқимачилик ва енгил саноат институтининг талабалари ҳамда тармоқ корхоналарида фаолият юритаётган маркетолог, дизайнер ва менежерларни тўқимачилик ва тикув-трикотаж соҳаси юқори ривожланган давлатларга юбориб малака оширишларини тизимли равишда йўлга қўйиш фойдадан холи бўлмайди.\nБугунги кунда Иқтисодиёт вазирлиги томонидан илғор хориж тажрибасини татбиқ этишни назарда тутувчи ва шу орқали соҳани янада ривожлантиришга қаратилган чоралар кўрилмоқда.\nКўзланган асосий мақсад жаҳон бозорига чиқадиган тўқимачилик корхоналари учун бир хил шарт-шароитлар яратиш ва юртимизда ишлаб чиқарилган тўқимачилик, тикув-трикотаж маҳсулотларининг рақобатбардошлилигини янада оширишдан иборат.


Ўзбекистон Республикасининг Конституцияси. Учинчи бўлим. Жамият ва шахс | "Оила" маркази\nЎзбекистон Республикасининг Конституцияси. Учинчи бўлим. Жамият ва шахс


Вилоят “Матбуот уйи”да вилоят касаба уюшма ташкилотлари бирлашмаси кенгашининг “Касаба уюшмалари – меҳнаткашлар таянчи” мавзуида матбуот анжумани ташкил этилди.\nВилоят касаба уюшма ташкилотлари бирлашмаси кенгаши раиси Маҳмуд Бобоёров касаба уюшмалари томонидан амалга оширилаётган ишлар, устувор вазифалар ижросини таъминлашга қаратилган тадбирлар тўғрисида маълумот берди.\nҚайд этилганидек, жамоат ташкилоти томонидан меҳнаткашлар ва улар оиласи ҳақ-ҳуқуқларини таъминлаш, дам олиши, саломатлигини мустаҳкамлаш борасида тизимли ишлар амалга ошириб келинаётир. Айни чоғда вилоятда 600 мингдан ортиқ меҳнаткашлар Ўзбекистон Республикасининг амалдаги қонунларига қўшимча равишда имтиёзлардан баҳраманд бўлмоқда. Фаолиятнинг тубдан такомиллашуви, тизимдаги ислоҳатлар боис жамоа шартномалари қамрови 98,9 фоизга етди.\nХодимлар ва улар оила аъзолари саломатлигини мустаҳкамлаш, кексаларга кўмак кўрсатиш, ички туризм йўналишидаги фаолият жонланди. Жорий йилнинг тўққиз ойи мобайнида 7292 киши Самарқанд шаҳрини, 6589 нафар меҳнаткашлар вакиллари эса Тошкент, Хоразм, Бухоро, Шаҳрисабз ва бошқа шаҳарларни томоша қилиш имконига эга бўлди.\nТадбир иштирокчилари жамоат ташкилоти фаолиятини, мақсад ва вазифаларини халқимизга етказиш борасидаги ишларнинг аҳволи юзасидан ҳам ўз фикр-мулоҳазаларини билдиришди. Бу йўналишдаги ишлар тарғиботини ташкил этиш, ўзаро ҳамкорликни кучайтириш мақсадида бирлашма кенгаши томонидан эълон қилинган танлов оммавий ахборот воситалари ходимларига етказилди.\nКиритилган вақти: 03/12/2015 18:09. Кўрилганлиги: 1250\nМатериал манзили: https://samarkand.uz/press/news/matbuot-anjumani-2015-12-03


14:44 / 25.01.2018 | Muslima | 7517\nАссалому алайкум! Мeни тeлeграм тармоғида кeнг тарқалган бир ҳикоя ҳайрон қолдирди. Ҳикояда айтилишича бир аёлнинг эри сафарга кeтаётган экан, кeтиш олдидан аёлига «мeн қайтмагунимча останадан чиқма» дeб айтибди. Эри кeтганидан 2 кун ўтиб эшик тақиллатиб бир инсон аёлни отаси оғир хасталаниб ётганини, хабар бeради. Аёл эса унга жавобан эрим кeлса бирга борамиз дeб айтади. Бир кун ўтиб эшик тақиллатиб аёлнинг укаси кeлади ва отаси сўнгги нафасида ўша аёлни сўраётганини хабарини бeради. Аёл яна бормай рад этади. Яна орадан 2 кун ўтиб аёлнинг укаси отасининг жони узилганини хабар қилади, аёл яна боролмайман дeйди. 3 кундан сўнг эри сафардан қайтади ва аёл кўз ёши билан бўлган воқeани айтиб бeради. Эри эса боравeрмайсанми дeб айтади. Ўша куни аёл тушида отасини кўради ва отаси унга раҳмат айтиб қанчадир(аниқ сони эсимда йўқ) қариндошларини шафоат қилганини айтади. Шу ўринда Шайхимиз Муҳаммад Содиқ Муҳаммад Юсуф раҳимаҳуллоҳнинг «аёллар ота онасини кўргани саломат бўлсалар ҳафтада бир марта, бeмор бўлсалар кeрагича эри рухсат бeрмаса ҳам бориши мумкин бу аёлнинг шарий хаққидир» дeган сўзларини эсласам бу аёл тўғри иш қилганми. Силаи рахм қилинмайдими?\nВа алайкум ассалом! Гоҳида баъзи бир инсонларнинг қалбида беихтиёр итоат ва баъзи бир нарсаларга ўта муҳаббат қилиш бўлади ва бу нарса Аллоҳнинг розилигига сабаб ҳам бўлади. Фарз намозларида битта сурани ҳамма ракъатга қайта-қайта ўқиш макруҳ. Саҳобалардан бири ҳамма фарз намозларига фақат Ихлос сурасини ўқир эди. Расулуллоҳ соллаллоҳу алайҳи васаллам ўша саҳобийдан нега бундай қилишини сўраганларида, у сурада Аллоҳнинг сифатлари баён қилингани учун ҳам беихтиёр ўша сурани ўқигиси келишини айтган. Расулуллоҳ соллаллоҳу алайҳи васаллам “У сенинг нажотинга сабаб бўлади” каби гапни айтганлар. Расулуллоҳ соллаллоҳу алайҳи васалламга итоатсизлик ўта қаттиқ гуноҳ, саҳобалар бундай қилишлари ақлга сиғмайдиган нарсадир. Ваҳоланки Ҳудайбия сулҳида Расулуллоҳ соллаллоҳу алайҳи васаллам қурайшликлар билан сулҳ тузаётганларида: “Бу Аллоҳнинг расули келишилган сулҳ” дейилган жойига қурайшлик вакил “Биз сени расул деб билганимизда сенга қарши чиқмаган бўлардик. Расул ўрнига Муҳаммад ибн Абдуллоҳ деб ёз” дейди. Расулуллоҳ соллаллоҳу алайҳи васаллам Алий розияллоҳу анҳуга “Ўша жойини ўчириб Муҳаммад ибн Абдуллоҳ деб ёз” деганларида Алий розияллоҳу анҳу беихтиёр, қалбидаги Расулуллоҳ соллаллоҳу алайҳи васалламга бўлган муҳаббати туфайли “Расулуллоҳ” сўзини ўчирмаслигини айтади. Шунда Расулуллоҳ соллаллоҳу алайҳи васаллам ўзлари “Ўша сўз қани менга кўрсат” деб ўз қўллари билан ўша сўзни ўчирадилар. Бу ерда ҳам Алий розияллоҳу анҳунинг ишини Расулуллоҳга итоатсизликка йўйилмайди. Сиз айтган аёлга ҳам шариат томонидан рухсат берилган бўлсада эрига итоаткорликни устун қўйишлиги Аллоҳга маҳбуб бўлган бўлиши мумкин. Бундай ишларга Расулуллоҳ соллаллоҳу алайҳи васаллам сукут қилишлари у ишлар суннат эканлигига эмас, балки Расулуллоҳ соллаллоҳу алайҳи васаллам уларни ниятини гўзал эканлигига сукут қилганлари тушунилади. Сиз айтган ҳадисни ҳам шу маънода тушуниш керак. Аксарият муҳаддис уламолар ушбу ҳадисни “заиф” ёки “ўта заиф” деб айтишган. Валлоҳу аълам!\nУниверситет қизларига насихат


БМТда Хавфсизлик Кенгашига янги вақтинчалик аъзо давлатлар сайлови (...)\nБМТда Хавфсизлик Кенгашига янги вақтинчалик аъзо давлатлар сайлови бўлиб ўтмоқда\nБугун БМТ Бош ассамблеясида Хавфсизлик Кенгашига янги вақтинчалик аъзо давлатлар сайлови бўлиб ўтмоқда. Мавжуд бешта ўрин учун Канада, Жибути, Ҳиндистон, Ирландия, Кения, Мексика ва Норвегия кураш олиб бормоқда.\nБМТ Хавфсизлик Кенгаши мазкур ташкилотнинг доимий фаолият олиб борувчи тузулмаси ҳисобланиб, унинг зиммасига халқаро тинчлик ва хавфсизликни қўллаб-қувватлаш масъулияти юкланган. Хавфсизлик Кенгашида доимо 15 мамлакат йиғилади. Уларнинг бештаси доимий ва ўнтаси вақтинчалик ҳисобланади.\nКенгашнинг доимий аъзолари АҚШ, Россия, Буюк Британия, Хитой ва Франция ҳисобланади. Ушбу давлатлар бирор бир масалани овозга қўйишда вето ҳуқуқига эга. Қолган ўнта аъзо мамлакат икки йилга сайланади. Германия, Бельгия, Доминикан Республикаси, Индонезия ва Жанубий Африка Республикаси 2019-2020 йиллар учун сайланган, Вьетнам, Нигер, Тунис, Эстония ҳамда Цент-Винсент ва Гренада 2020-2021 йиллар учун сайланган.\nБугунги бўлаётган сайловда иштирок этаётган мамлакатлар 2021 йилдан кейинги муддатга Германия, Бельгия, Доминикан Республикаси, Индонезия ва Жанубий Африка Республикаси ўрнига сайланади. Хабарда айтилишича, давлатлар тўртта минтақавий гуруҳ доирасида сайланиши кўзда тутилмоқда.\nАфрика гуруҳида битта жой учун Жибути ва Кения курашади. Осиё-Тинчокеани гуруҳида эса битта жой учун фақат Ҳиндистоннинг номзоди қўйилган, шунга қарамай, Ҳиндистондан барибир 193 та (БМТга шунча мамлакат аъзо ҳисобланади) мамлакатдан 129 тасининг овозини олиш талаб этилади.\nЛотинамерика ва Кариб ҳовзаси минтақаси гуруҳида битта ўрин учун Мексика кураш олиб бормоқда. Канада, Ирландия, Норвегия давлатлари Ғарбий Европа ва бошқа давлатлар учун ажратилган иккита ўрин учун рақобатлашади.\nУшбу еттита давлатнинг ҳаммаси аввал ҳам Хавфсизлик Кенгашининг аъзоси бўлишган. Масалан, Ҳиндистон Хавфсизлик Кенгашига етти марта аъзо бўлган бўлса, Канада олти, Мексика ва Норвегия тўрт, Ирландия уч, Кения икки, Жибути бир марта аъзо бўлган.\nНомзод мамлакатларга сайланиш учун Бош Ассамблеяда иштирок этаётган делегатларнинг учдан икки қисми овоз бериши керак бўлади, яъни 193 мамлакатнинг 129 таси уларнинг номзодини маъқуллаши лозим. Регламент бўйича сайлов яширин овоз бериш тартибида ўтказилади.\nБундан ташқари, чоршанба куни БМТ Бош ассамблеясининг 75 чи сессияси раиси ҳам сайланади. Бу жой учун фақат Туркия вакили Вўлкан Бозкир номзоди қўйилган.


"Оязимхон Хидирова озод этилиши керак"\nИнсон ҳуқуқларини ҳимоя қилувчи халқаро ташкилотлар жиззахлик фермер ва ҳуқуқ ҳимоячиси Оязимхон Хидированинг ҳибсда сақланаётганидан ташвиш билдирмоқдалар.\n“Ўзбекистон маъмурлари Инсон ҳуқуқлари халқаро жамиятининг Арнасой туман бўлими раиси Оязимхон Хидировага қарши ҳар қандай жиноий айбловларни зудлик билан тўхтатиши ва уни судлов бошлангунига қадар ҳибсдан озод қилиши керак”. Ҳюман Райтс Вотч халқаро ташкилоти ўзининг бу талабини кеча эълон қилди.\nИнсон ҳуқуқлари ҳимоячиси ва фермер Оязимхон Хидирова жорий йилнинг 28 июл куни безориликда, товламачиликда ва солиқ тўламаганликда гумон қилиниб ҳибсга олинган эди.\nХалқаро Ҳюман Райтс Вотч ташкилоти Хидированинг тақдири юзасидан ташвиш билдирар экан, унинг қамоққа олиниши Арнасой туманида қишлоқ хўжалиги соҳасига мутасадди давлат амалдорлари ўртасидаги коррупцияни фош этиш йўлида қилган ҳаракатларига жавоб бўлаётган бўлиши мумкин, деган фикрда.\nТашкилот баёнотида билдирилган бу фикрни Ҳюман Райтс Вотчнинг Европа ва Марказий Осиё мамлакатлари бўлими раҳбари Ҳолли Картнер Озодлик радиоси саволларига жавоб берар экан, айтиб ўтди.\nҲолли Картнер: Биз Ўзбекистонда коррупцияни фош этаётган ва фермерлар ҳуқуқларини ҳимоя қилишга ҳаракат қилаётган инсон ҳуқуқлари фаолларининг кўпроқ таъқиб этилаётганини кузатмоқдамиз. Ўзбекистонда инсон ҳуқуқлари ҳимоячиларининг таъқиб этилиши бу мамлакатга хос одатий ҳолатдир.\nАммо сўнгги пайтларда¸ айниқса¸ фермерлар ҳуқуқларини ҳимоя қилаётган ва ўз фаолиятини қишлоқ хўжалигидаги болалар меҳнати ва пахтачилик соҳасидаги қоидабузарликларга қаратган фаолларнинг таъқиб этила бошланганини қайд этмоқдамиз.\nОзодлик: Ана шу муносабат билан сизлар қандай талабларни илгари сурмоқдасизлар?\nҲолли Картнер: Авваламбор Ўзбекистон ҳукумати унга нисбатан илгари сурилаётган айбловлар юзасидан далил тақдим этишини истар эдик. Шундан сўнг далиллар билан мустаҳкамланмаган айбловларнинг олиб ташланишини ва унинг ҳибсдан озод этилишини талаб этамиз. Бизни янада хавотирга солаётган нарса шуки, ҳозир уни ҳибсда қолдириш учун унга нисбатан яна қўшимча айбловлар ҳам илгари сурилиши мумкин.\nОзодлик: Сўнгги бор биз журналист Дилмурод Саййиднинг қамалишига ва бир неча аёлнинг ноқонуний диний фаолиятда айбланиб қамалганига гувоҳ бўлдик. Шуларни назарга олган ҳолда, Ўзбекистондаги бугунги вазиятга қандай баҳо берган бўлардингиз?\nҲолли Картнер: Ўзбекистонда инсон ҳуқуқлари ҳимоячилари ва мухолифат фаолларига нисбатан муносабат жуда узоқ вақтдан буён аянчли бўлиб қолмоқда. Аммо ўтган 8-10 ой ичида вазият янада оғирлашди. Биз Ўзбекистонда одамларнинг асоссиз қамалиб кетаётгани, уларга нисбатан қамоқда қўлланилаётган зўравонликлар борасида ҳар куни хабар олмоқдамиз.\nБошқа томондан сиз Хидированинг ҳибсга олиниши ва Дилмурод Саййиднинг қамалиши ўртасидаги боғлиқликка ишора қилганингиз жуда ҳам тўғри. Иккала ҳолатда ҳам бу одамларнинг қамалиши уларнинг қишлоқ хўжалиги соҳасида адолат ўрнатиш ҳаракатлари билан боғлиқ. Менимча¸ бу Ўзбекистондаги "қама-қама"ларнинг янги бир тенденциясидир.\nОзодлик: Сизнинг ташкилотингиз ҳамон Ўзбекистонга киритилмаяпти. Шу боис сизлар Ўзбекистондаги вазиятни яқиндан кузатиш ва маҳкамаларда иштирок этиш имкониятидан маҳрумсизлар. Европа Иттифоқи расмийлари бу масалани Ўзбекистон билан олиб борилаётган мулоқот давомида кўтариб келаётганини айтишади. Бу мулоқотлар натижа беришига ишонасизми?\nҲолли Картнер: Биз жорий вазиятдан мутлақо қониқиш ҳосил қилаётганимиз йўқ. Ҳюман Райтс Вотч Ўзбекистонда рўйхатдан ўтказилган халқаро ташкилот бўла туриб, бизнинг вакилларимизга Ўзбекистонда ишлаш имкони берилмаяпти. Бугунги кунда, Туркманистон ва Ўзбекистондан ташқари, Европада хавфсизлик ва ҳамкорлик ташкилотига аъзо қолган барча давлатлар бизнинг фаолиятимизга рухсат беради. Бу масалани ҳал этишга кўмак беришларини сўраб, биз Европа Иттифоқи ва АҚШ ҳукуматига мурожаат қилмоқдамиз. Шунда ҳам биз айниқса маҳаллий инсон ҳуқуқлари фаолларининг ишлашларига имкон берилсин, деймиз.\nОзодлик: Европа Иттифоқи кузга бориб Ўзбекистонга нисбатан жорий этилган сакцияларнинг қолган қисми юзасидан қарор беради. Ўзбекистон ҳукумати бу нарсаларни деярли инобатга олмасдан ҳаракат қилаётганини қандай изоҳлаган бўлардингиз?\n- Европа Иттифоқи Ўзбекистон ҳукуматига ижобий таъсир этиш учун ўз таъсир воситасининг бир қисмидан воз кечди. Ўзбекистон ҳукумати инсон ҳуқуқлари билан боғлиқ вазиятни яхшилаш учун ҳеч нарса қилмаган бир вазиятда Европа Иттифоқининг ўтган йили санкцияларни юмшатгани Ўзбекистон ҳукуматига ёмон сигнал бўлди. Ўзбекистон ҳукумати ўзининг бугунги ҳатти-ҳаракатлари ҳеч қандай оқибатларни келтириб чиқармаслигига ишонади. Афсуски, Европа Иттифоқи санкцияларининг юмшатилиши ортидан Ўзбекистондаги вазиятнинг ёмонлашуви оддий тасодиф эмас¸ дейди Ҳолли Картнер.\nҲюман Райтс Вотч маълумотларига кўра, фақатгина 2005 йилги Андижон қирғинидан кейин 10 дан зиёд ҳуқуқ ҳимоячиси қамалган. Булар Аъзам Фармонов, Алишер Кароматов, Жамшид Каримов, Норбой Холжигитов, Ҳабибулла Оқпўлатов, Насим Исоқов, Расул Худойназаров, Йўлдош Расулов, Солижон Абдураҳмонов, Дилмурод Саййид ва бошқалар.


Бўғма илон билан дўстлашган болакай - 10 Июля 2020 - www.SheJoT.CoM\nГлавная » 2020 » Июль » 10 » Бўғма илон билан дўстлашган болакай\nБугуннинг одамини ҳайратга солиш анча мушкул. Аммо шундай экзотик мамлакатлар борки, у ерларда кўпгина нарсалар одамнинг ақлини шошириб қўяди. Чунки экзотик мамлакатларда барча-барчаси — одамларнинг турмуш тарзидан тортиб, дунёқарашигача ўзгача ва ҳатто уй ҳайвонлари ҳам биз ўрганганимиздек мушук ёки итлардан иборат эмас. Масалан, Камбожиядаги қишлоқларнинг бирида болакай бўғма илонни асраб олган. Мана, неча йилдирки, исм-шарифи Уорн Самбат бўлган болакай 5 метрли бўғма илон билан бирга яшайди ва улар ажралмас дўст. Одамлар истиқомат қиладиган уйларгача судралиб келадиган илонлар Камбожия аҳли учун унчалик қўрқинчли эмас. Болалар ҳам ёшлигидан илонлар билан ўйнаб катта бўлишади. Уорн Самбат билан ҳам худди шундай воқеа юз берди. Кунларнинг бирида Самбатлар оиласига бўғма илон келиб қолди. Оила бошлиғи илонни ўлдирмади ва уни қайтариб чангалзорга олиб бориб ташлади. Аммо эртасига илон тағин уйда бўй кўрсатди. Катта Самбат бўғма илонни тутиб олди-да, яна ўрмонга ташлаб келди. Бироқ бу ҳолат учинчи марта ҳам такрорлангач судралиб юрувчи жониворни уй ҳайвони сифатида қолдиришга аҳд қилишди. Ўшандан буён Уорн бўғма илон билан бирга ва суюкли жониворига Чамреун деб исм ҳам қўйиб олган. Улар ҳатто бирга ухлашади. Уорн Самбат (у пайти болакай 3 ёшда эди) аввалига илоннинг устига чиқиб олар ва думидан тортиб ўйнарди. Ўтган йиллар давомида Чамреун бирор марта ҳам болага зиён етказмаган. Ҳозир бўғма илоннинг узунлиги 5 метрдан ошади, вазни 100 килограммдан ортиқ. Агар Чамреун хоҳласа Уорнни бемалол ютиб юбориши мумкин, аммо илон негадир бундай қилмайди. Самбатлар эса Чамреунни ўз оилаларига фаровонлик, мўл-кўлчилик ва саломатлик келтирадиган мўъжизавий ҳимоячи сифатида билишади. Болакай ва улкан бўғма илон ўртасидаги ноодатий дўстликни ўз кўзи билан кўриш учун дунёнинг турли бурчакларидан сайёҳлар келишади. Самбатлар оиласи илон уларга бахт келтиради, деб ҳисоблашади ва Чамреунга яхшилаб қараб, ўз вақтида унинг қорнини тўйғазишади. Болакай ва бўғма илон ўртасидаги антиқа дўстлик тарихи ана шундай…\nКатегория: BAXS - TORTISHUV / FIKR MULOHAZA | Просмотров: 37 | Добавил: iphone | Теги: #Yangilik, #xabarlar, #ahborot, #news, #uznews, #habarlar, #новости, #Yangiliklar, #newsuz | Рейтинг: 0.0/0


Қора кунлар ёди – Сурхон тонги\nБош саҳифа / Жамият / Қора кунлар ёди\nАпрел 10, 2018\tЖамият Изоҳ қолдириш 759 Кўрилди\nУруш олови ҳўлу қуруқни баравар ёндирган вақтларда, ишга яроқли эркаклар қўлига қурол олиб, ҳаёт-мамот жангига сафарбар этилган. Қишлоқда барча юмушлар ёши ўтган эркаклар, хотин-халаж ва ёш ўспиринлар зиммасида қолганди. Барча ишлар фақат қўлда бажарилган.\nЎша қора кунларда юртимизда очликдан, совуқдан ва ҳар хил касалликдан минглаб жонлар ҳаётдан кўз юмган. Фронт ортидагилардан ғалла, пахта, сут, гўшт ва турли қишлоқ хўжалик маҳсулотлари етказиб бериш талаб этилган. Бошоқ териб, бир килограмм дон билан қўлга тушиб, қамалиб кетганлар кўп бўлган.\nЎша оғир, таҳликали йиллар ҳақида Асадулло ака Хайбилов шундай ҳикоя қилади:\n— 1943 йил охирлари эди. Фронтга кетган отамиз ҳақида “Сталинград остоналарида бедарак йўқолди” деган мазмунда қорахат келди. Кўпчилик бундай шум хабардан юрак олдириб қўйган эди. Бизнинг оиламизни ҳам даҳшатли изтироб қоплади. 3 ўғил, онам, бувим, бир касал тоғам ва холам – 7 жон қандай яшаймиз? Бир парча нон тиллога ҳам топилмаётганди. Фақат онам ишга яроқли, холос. Қишлоғимизда урушга кетганларнинг болалари орасида нон ўрнига кунжара еб, шишиб ўлганлари ҳам бўлган эди. Қурби етган оила томорқасига сабзи, мош, ловия, ошқовоқ, макка етиштирар, баҳор келганда қоқиўт, шўра, тактак каби егулик ўтлар кўкаришини орзиқиб кутардик.\nШу аснода юқоридан биз яшаб турган собиқ “8 март” колхозига ҳам “Фронтавикларнинг болалари очдан ўлиб кетмасин, уларни сақлаб қолиш чораларини кўринг”, деган кўрсатма келди. 200 дан ошиқ оч қолаётган болаларни бир ерга тўплаб, бир кунда бир марта атала қилиб берадиган бўлишди. Қозонга тушадиган 5 кило унни ҳар куни раис Саидов ёки ҳосилот Маматқуловлар шахсан назорат қилар эди. Неча юзлаб қора кўзлар атала пишишини кутиб ўтирамиз…\n“Очлик илон чаққандан ёмон”, деб бекорга айтилмаган. Бир нарса сира ёдимдан чиқмайди. Бизга атала пишириб бериладиган яқин жойда бир уй бор эди. Шу ерда тўрт ёшлар чамаси бир бола яшар эди. Айни атала қайнаб турган чоғда ҳалиги бола чопиб келиб, қозонга бир идиш солди ва югуриб қочиб кетаётиб, қайноқ аталани йўл-йўлакай ичиб кета бошлади. Бу ёқдан ёши катта болалар уни қувлаб кетишаяпти, парво қилмайди. Уни йиқитиб олишгунча аталани ичиб олди. Бечора очлик касофатидан шунга мажбур бўлдими, ичаклари куйиб кетиб, тезда оламдан ўтди…\nРаис захирадаги ерларга дон эктириб, эркаги фронтга кетган оилаларга қарашиш зарурлигини ҳосилот ва бригада бошлиқларига қаттиқ топширди. Шулар қаторида бизларга бир боғнинг чеккасидан 15 сотихча ер ажратишди. Энди омоч билан ерни ҳайдаб, уруғ сепамиз, деганда яқин хешларимиздан бири келиб омочни отиб юборди.\n— У жойга мен экаман, кетинглар бу ердан,— деб қўшни ҳайдаб чиқармоқчи бўлди.\n— Раис буюрди. Бу болаларнинг отаси ўлмай қайтиб келса, юзига қандай қарайсиз? Тирик сағир бўлиб турган шу норасидаларга раҳмингиз келмайдими? Сиз ҳам бир балога дучор бўласиз, — деди қўшчи Олломурод бобо.\nЭртаси раис Абдулла Саидовнинг ўзи келиб, ҳалиги қариндошимизни излатди. Ўша вақтларда раислар катта обрўга эга эди, хешимиз олти ойгача қочиб юрди. Сўнг раҳматли онам ўзлари орага тушиб, раиснинг ғазабидан уни сақлаб қолди.\nУруш йилларида омборчи бўлиб ишлаган Раҳмат Даминов бобо шундай дейдилар:\n— Ингичка узилиб, йўғон чўзилган оғир уруш йилларида одамларни очликдан сақлаб қолиш учун саъй-ҳаракат қилган инсофли раҳбарлар ҳақида сиз ёшлар ҳам билиб қўйинглар. Ўшанда колхознинг 2 та омбори бор эди. Бирини ҳамма билар, иккинчисини фақат раис ва мен билар эдик. Унда колхоз тегирмонидан келадиган бироз захира ун бўлиб, очлик жуда таҳдид қилган оилага “бир кило ун беринг, атала қилиб ичиб турсин” деган кўрсатма ёзув билан кечаси керакли уйга ўзим олиб бориб берар эдим. Шу йўл билан кўпларнинг жонини сақлаб қолганмиз. Ахир бир кило ғаллани яширса, ёки бир кило пахтани чопонга соламан, деб уйга оборса ҳам жавобгар бўлиб кетганлар кўп бўлган…\nХуллас, халқимиз меҳнат фронтида жонбозлик қилди, минг азоб билан уруш жароҳатларини тиклади…\nАхир Ўзбекистондан борган ярим миллиондан ошиқ сара йигитлар урушда қурбон бўлди, неча юзлаб киши бедарак кетди. Ўтганлар хотирасини ёдда тутиш, халқимиз бошидан кечирган даҳшатли кунларни эслаш, бугунги кунларнинг ҳар бир лаҳзасини қадрлаш қарз ва фарздир. Ўтган қора кунлар ҳеч қачон қайтмасин. Азиз ёшлар, ҳозирги мўл-кўлчилик ўз-ўзидан бўлмаган, бунинг замирида машаққатли меҳнат, буюк келажакни кўзлаб, шижоат билан олдинга интилиш борлигини ёдда тутинглар…\nОлдинги Китоб ўқишни бугундан бошлайлик\nКейинги Изланувчан олима\nЯнги Давлат дастури қабул қилинди\nПолвонлари кураш тушади\nСпорт зали нега ёпиқ?


Соч тукилишини олдини олиш - усуллари, сочларни саклаб колиш учун тавсиялар » Шерлар, туш табири, Афоризмлар, Маноли сузлар 2020 - Vatanda.CoM\nVatanda.Com » Саломатлик » Соч тукилишини олдини олиш - усуллари, сочларни саклаб колиш учун тавсиялар\nСоч тукилишини олдини олиш - усуллари, сочларни саклаб колиш учун тавсиялар\nСоч фолликуласи – динамик тузилма булиб, ташки мухит узгаришига жуда сезгир саналади. Соч фолликулининг хар бир сикли тезлиги гормонлар, озика моддалар, токсинлар, биологик фаол молекулалар каби куплаб омилларга боглик. Соч тукилиши купинча уларнинг хаётий сикли бузилиши билан боглик. Бу бузилишлар ташки ёки ирсий омиллар билан боглик.\nШуни тушуниш керакки, ирсий (генетик) келиб чикишли соч тукилиши (андрогенетик алопетсияни) олдини олиш усуллари мавжуд эмас.\nТашки омиллар томонидан чакирилганларини еса олдини олиш мумкин ва бу даволашдан кура анча камрок мехнат талаб этади. Аксарият одамлар эса сезиларли микдорда соч тукилишига дуч келишгандагина профилактика хакида уйлай бошлашади.\nСоч тукилиши табиий жараёндир. Хар куни киши 60-100 тола соч йукотади. Одатда, янги усиб чиккан ва тукилган сочларнинг сони бир хил даражада булади, бирок маълум шароитларда унинг тукиладиган улуши ортиб кетади.\nСОЧ ТУКИЛИШИНИ ОЛДИНИ ОЛИШ ТАМОЙИЛЛАРИ\nТери, тирнок ва сочнинг холати тананинг ички холатини акс эттиради, шунинг учун сочлар тукилганда ушбу жараённинг бирламчи сабабини бартараф этиш керак.\nСоч тукилишини олдини олишнинг асоси – умумий саломатликни куллаб-кувватлаш ва овкатланишни меъёрлаштиришга каратилган. Соглом турмуш тарзи бунга якиндан кумаклашади. Бундан ташкари, куйидаги тавсияларга хам амал килиш керак:\nОксиллар исътемол килиш. Соч оксилдан ташкил топганлиги сабабли, кундалик ратсионда улар етарли микдорда эканлигини назорат килиш керак. Хайвон махсулотлари киритилмаган пархезлар, кам микдорда калория истеъмол килиш, ошкозон-ичак тракти касалликлари бу холатни янада огирлаштиради.\nВитамин ва микроелементлар. Темир, калсий, рух ва Б витамини сочларнинг усишига ижобий таъсир килибгина колмай, уларнинг тукилишини олдини олишда хам мухим рол уйнайди. Тугри овкатланиш ва диетолог тавсияларига амал килиш энг оддий профилактик чоралардир.\nТезда вазн ташламаслик. Катъий пархезлар ва тезда вазн ташлаш булинаётган соч фолликулларига шок сифатида таъсир курсатиши, натижада соч толаларининг усишига салбий таъсир килиши мумкин.\nБош териси гигиенаси. Ахамияти юкоридагилардан кам булмаган яна бир ёндашув. Бошнинг сочли кисмида ёгнинг ортикчалиги ачитки замбуругларининг купайишига шароит яратади. Улар уз навбатида ёгларни ёг кислоталаригача парчалаб, шу тарика бош терисига кузгатувчи таъсир курсатади. Бунда тез-тез ювиш хам, узок вакт ювмаслик хам салбий таъсирга эга.\nХамрохлик килувчи омилларни хам инобатга олиш керак. Бу тамойил купинча беморлар томонидан бееътибор колдирилади. Сочга шикаст етказувчи таъсир курсатадиган омиллардан кочиш керак. Сочни меъёрдан ортик тортиб уриш бу турдаги турмакни узок муддат саклаш уларнинг усишига салбий таъсир курсатади.\nХар кандай кимёвий агентлар салбий таъсирга эга. Купол артиш ва тараш, фен билан тез-тез куритиш хам нам сочларни жарохатлайди ва мавжуд соч толаларининг тукилиши ва синиб колишига олиб келади. Бу омилларнинг таъсирини минимал даражагача чеклаш керак.\nБундан ташкари, муаммо авж олиб булган булса, соч устириш усуллари билан танишиш хам мумкин.


Франция Хитой билан бирга КХДРга қарши янги санкциялар устида ишлаяпти\nФранция Хитой билан бирга КХДРга қарши...\n10.01.2018 14:40 0 126\nМакрон Пекинда ўтказилган икки томонлама битимларни имзолаш маросимида.\nФранция ҳукумати Хитой билан БМТ Хавфсизлик Кенгаши орқали КХДРга қарши янги санкцияларни ишлаб чиқишда ҳамкорлик қилмоқда. Бу сешанба куни Хитойга ташриф буюрган Франция президенти Эммануэл Макрон томонидан эълон қилинди. Бу ҳақда ТАСС хабар бермоқда.\nУчрашув чоғида Си Цзинпин ҳам КХДРда оммавий қирғин қуроллари ривожланиши оқибатида юзага келган инқироз ҳолатига тўхталди. «Айтишим керакки, инқироз бошланганидан бери биз БМТ воситачилигида Пхенянга қарши янги санкцияларни ишлаб чиқишда Хитой билан биргаликда ҳаракат қилмоқдамиз», — деди Макрон Пекинда ўтказилган икки томонлама битимларни имзолаш маросимида.\n«Бу ҳаракатлар Корея яриморолидаги кескинликни пасайтириш ва вазиятни нормал ҳолатга қайтариш учун олиб борилмоқда», — дея қўшимча қилди Макрон.\nМакрон Корея яриморолидаги ядровий муаммонинг жиддийлигига урғу бермоқда. «Бундан ташқари, биз глобал хавфсизлик нуқтаи назаридан кучли минтақавий мувозанатни ўрнатиш зарурлигини унутмаслигимиз лозим», — деди у.\nПрезидентнинг таъкидлашича, Франция ядро қуроли тарқалишининг ҳар қандай шаклига қарши чиқмоқда ва бу борада самарали чоралар кўришга интилади.\nМакрон Хитой раҳбарияти билан ҳар томонлама стратегик шериклик алоқаларини мустаҳкамлаш, қатор икки томонлама битимларни имзолаш, минтақавий ва глобал характердаги асосий масалаларни — КХДР муаммолари, терроризмни молиялаштиришга қарши курашиш, глобал иқлим ўзгаришлари каби масалаларни муҳокама қилиш учун 7 январ куни бу мамлакатга тўрт кунлик ташриф билан келганди. У билан бирга 50 га яқин француз компаниялари раҳбарлари Хитойга келди.


Унда вазирлик тизимидаги ташкилотлар, компанияларда меҳнат қилаётган, шунингдек, олий таълим муассасаларида таълим олаётган 1,5 мингдан ортиқ ёшлар иштирок этди. Соҳанинг ҳудудларда фаолият кўрсатаётган муассасалари видеоконференцалоқа орқали уланди.\nТадбирда Ўзбекистон Республикаси ахборот технологиялари ва коммуникацияларини ривожлантириш вазири вазифасини бажарувчи Ш. Шерматов, Ўзбекистон ёшлар иттифоқи Марказий Кенгаши раисининг ўринбосари К. Бекназаров ҳамда бошқалар жаҳон миқёсида кучли рақобат, ғоявий қарама-қаршилик ва зиддиятлар тобора кескин тус олаётган бугунги даврда Ўзбекистоннинг улкан бойлиги ҳисобланган ёшларни ҳар томонлама қўллаб-қувватлаш, уларнинг ҳуқуқ ҳамда манфаатларини ҳимоя қилиш, ҳаётда ўз ўрнини эгаллашларига кўмаклашиш давлат сиёсатининг устувор йўналишларидан бирига айланганини таъкидлади.\nБугунги кунда Ахборот технологиялари ва коммуникацияларини ривожлантириш вазирлиги тизимида фаолият олиб бораётган 30 минг нафардан зиёд ходимларнинг 70 фоизга яқинини ўттиз ёшгача бўлганлар ташкил этади. Ўзбекистон ёшлар иттифоқи билан мазкур қатламнинг ҳуқуқ ҳамда қонуний манфаатларини муҳофаза қилиш, илғор ғоя-ташаббусларини амалга оширишга кўмаклашиш, ҳалол ва самарали меҳнат, илмий-ижодий ютуқларга эга йигит-қизлардан иборат раҳбар кадрлар захирасини тайёрлаш юзасидан қатор лойиҳалар амалга оширилмоқда. Соҳада халқаро ҳамкорликнинг кучайтирилаётгани ёш кадрлар салоҳиятини юксалтиришга, уларнинг ахборот технологиялари билан шуғулланувчи жаҳонга машҳур компания ҳамда ташкилотларда тажриба алмашишига имконият яратаётир.\nТадбирда таъкидланганидек, вазирлик соҳа ёшларининг ташаббуслари ва ҳаракатларини, жамиятимиз учун фойдали лойиҳаларини ҳар тарафлама қўллаб-қувватлашга доимо тайёр.\nМулоқотда фаол қатнашган ёшларга “Uzmobile” миллий операторининг эсдалик совғалари топширилди. Шунингдек, иштирокчиларга махсус “Ёшлар” тариф режасига уланиш имкони яратиб берилди.\nМазкур рукндаги бошқа мақолалар: « Srart up асосчиси ўз тажрибасини IUT талабаларига сўзлаб берди\tИ. Губкин номидаги Россия давлат нефть ва газ университети “Дўстлик” ордени билан тақдирланди »


Шахматимиз умидларининг медаллари\nС начала работы biznes-daily.uz 9 427 149\nШри-Ланкада ўтказилаётган шахмат бўйича мактаб ўқувчилари ўртасидаги Осиё чемпионатининг рапид йўналишида терма жамоамиз аъзолари 4 та олтин, 3 та кумуш, 4 та бронза медални қўлга киритди.\nҲамюртларимиздан Ҳумоюн Бекмуродов 9 ёшли шахматчилар ўртасида 7 имкониятдан 6,5 очко тўплаб, Осиё чемпиони унвонини қўлга киритди. Афрўза Ҳамдамова ҳам 9 ёшлилар мусобақасида 6,5 очко билан олтин медални қўлга киритди.\nЯна бир чемпионлик шоҳсупаси Олмос Раҳматуллаевга насиб этди. У 13 ёшли шахматчилар турнирида 6 очко билан чемпион бўлди. Терма жамоамизга тўртинчи олтин медални Умида Омонова келтирди. Умида 13 ёшлилар орасида 7 та партиянинг барчасида ғалаба қозонди.\nЗилола Актамова 11 ёшлилар орасида, Али Қосимов 15, Абдумалик Абдисалимов эса 17 ёшли шахматчилар ўртасида кумуш медаль билан тақдирланди. Етти ёшли болалар мусобақасида қатнашган Тоҳир Неъматов, 11 ёшлилар гуруҳида Давлатбек Маҳмуджонов, 17 ёшли қизлар турнирида Ситора Сапарова, айнан шу ёшдаги ўғил болалар ўртасида Муҳаммадали Абдураҳмонов бронза медалга сазовор бўлди.\nОсиё чемпионати стандарт шахмат бўйича медаллар шодаси учун баҳслар билан давом этмоқда.


Абу Алийя айтади: «Бир куни Умар ибн Абдулазиз одамлар билан ўтирган эди. Кун ярим бўлиб, қиздира бошлагач, одамларга: «Мен қайтиб келгунимча шу ерда туринглар» деб, бир оз дам олиш учун ичкарига кириб кетди. Бироздан сўнг ўғли Абдулмалик келиб, уни сўраган эди, одамлар унинг ичкарига кириб кетганини айтишди. Ўғли киришга изн сўради, унга изн берилди. У кириб, отасидан «Мўминларнинг амири, бу ерга нима учун кирдингиз?» деб сўради. «Бир оз дам олмоқчи эдим», деди Умар. Ўғли одоб билан: «Фуқароларингиз эшигингиз олдида кутиб турган ҳолда сизга ўлим келиб қолишидан омондамисиз? Улардан беркиниб олдингизми?» деди. Умар ибн Абдулазиз бу гапдан сўнг тез ўрнидан туриб, одамлар олдига чиқди.\n1038 марта ўқилди\nДругие материалы в этой категории: « Нишонга урилган гаплар: Баъзан ортингга қараб қўй: шунда қаердан келганингни унутмайсан.\tБир савол сўрасам: Вафот этган қизим тушимга кирмаса, мендан норози бўлганининг аломати-ми? »


Тошкентда бензин нархи танқид қилинган сурат “туғилдию бўғилди” | Qalampir.uz\nЖамият\t19 Ноябрь 13:21 29392\nБугун, 19 ноябрь куни Тошкентдаги автомобилга ёнилғи қуйиш шохобчаси олдида мамлакатда бензин нархи ошишига бағишланган граффит (кўча сурати) пайдо бўлди.\nСурат граффитлари билан танилиб бораётган inkuzart тахаллусли рассом томонидан чизилганди.\nПойтахтнинг Катта қани кўчасида чизилган суратда бензин нархининг ошиб бориши оддий ўзбекистонликларни “ўлдираётгани” акс этган. Рассомнинг янги асари ижтимоий тармоқларда тезкорлик билан машҳурликка эришди.\nБироқ бу тезкор тарқалиш ортидан “вирус” суратга қарши “тезкор чора” ҳам кўрилди. Гап шундаки, бензин нархи ошишига бағишланган сурат ўчириб ташланди. Бироқ оҳак устидан қандай сурат чизилганини билиш мумкин, ҳозирча.\nҚайд этиш керакки, бу inkuzart асарининг илк бор йўқ қилиниши эмас. Бундан аввал рассомнинг UzautoMotors монополиясига бағишлаб чизган граффити орадан кўп ўтмай ўчирилганди.\nЎзбекистонда бензин нархининг ошиб бориши киракашлик ортидан тирикчилик қиладиган аксар ўзбекистонликларни қийин аҳволга солиб қўйди. Монополияга қарши курашиш қўмитаси нарх ошиши бўйича текширув ўтказиб, тез орада бензин арзонлашишини айтди. Кўп ўтмай биржада бензин нархи туша бошлади. Аммо бу ҳозирча “заправка”лардаги нархга таъсир қилганича йўқ. Қани энди, кўча сурати тезда йўқ қилинганидек, бензин нархи ҳам бир неча соатда арзонлаштириб қўйилса эди.\n26 Ноябрь 13:02 52739\n26 Ноябрь 11:11 39625\n27 Ноябрь 19:00 37646\n25 Ноябрь 20:25 33002\n25 Ноябрь 08:20 32693


23:56, 07.09.2020 // 96130\nЎзбекистонда 7 сентябрь куни 312 кишида коронавирус аниқланди. Даволанаётган беморларнинг учдан бир қисми оғир аҳволда\nЎзбекистонда 6 сентябрь соат 23:30 дан 7 сентябрь соат 23:30 га қадар коронавирус юқтириб олиш билан боғлиқ 312 та ҳолат қайд этилди. Беш кун ичида биринчи марта кунлик касалланиш ҳолатлари 300 тадан ошди. Янги ҳолатлардан сўнг Ўзбекистонда коронавирусга чалинганлар сони 43975 нафарга етди.\nССВ ҳисоби бўйича 354, «Дарё» ҳисоби бўйича 365 киши коронавирус асоратларидан вафот этган.\nЯнги касалланган 312 кишининг барчаси тана ҳарорати кўтарилгани боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасидан аниқланган:\nТошкент шаҳрида — 190 нафар;\nТошкент вилоятида — 93 нафар;\nАндижон вилоятида — 8 нафар;\nҚорақалпоғистон Республикасида — 4 нафар;\nТошкент шаҳрида 190 кишида коронавирус аниқланди. 3 сентябрь куни пойтахтда 109 кишида касаллик қайд этилганди, шундан сўнг коронавирусга чалинганлар сони кўпайиб бормоқда: 4 сентябрь — 135 киши, 5 сентябрь — 170 киши, 6 сентябрь — 177 киши. Сентябрнинг дастлабки 7 кунида Тошкентда касалланганлар сони 1183 нафарга кўпайди. ССВ жадвалидаги 14 та ҳудуддан 10 тасида эпидемия мавсумида ҳали бунча бемор аниқланмаган. Ҳозирда Тошкентда коронавирусга чалинганларнинг умумий сони 26735 нафарга етди. Ўзбекистон бўйича COVID-19 ташхиси қўйилганларнинг 60,8 фоизи пойтахт ҳисобига тўғри келмоқда.\nТошкент вилоятида 93 кишида COVID-19 аниқланди. 7 кун ичида Тошкент вилоятида коронавирусга чалинганлар сони 678 нафарга кўпайди. Қорақалпоғистон Республикаси, Жиззах, Фарғона, Хоразм, Навоий ва Сурхондарё вилоятларида эпидемия мавсуми бошидан буён бунча касаллик аниқланмаган. Тошкент вилоятида касалликка чалинганлар сони 7883 нафарга етди. Бу Ўзбекистон бўйича коронавирусга чалинганларнинг 17,9 фоизига тенгдир.\nСамарқанд вилоятида 10 кишида коронавирус аниқланди. Сентябрь ойида вилоятда фақат 2 сентябрь куни янги ҳолатлар рўйхатга олинмади. Ой давомида касалланганлар сони 60 нафарга кўпайди. Самарқандда COVID-19 қайд этилганлар сони 1778 нафарга етди. Ўзбекистон бўйича коронавирусга чалинганларнинг 4 фоизи Самарқанд вилоятига тўғри келмоқда.\nАндижон вилоятида 8 кишида COVID-19 қайд этилди. Вилоятда 5 кундан буён узлуксиз равишда касалланиш ҳолатлари қайд этилмоқда. Ушбу кунлар ичида энг кўп касаллик аниқланган кун 7 сентябрь бўлди. Андижонда коронавирусга чалинганларнинг умумий сони 1239 нафарга етди. Ўзбекистон бўйича COVID-19 ташхиси қўйилганларнинг 2,8 фоизи Андижон вилояти ҳисобига тўғри келмоқда.\nХоразм вилоятида 5 кишида коронавирус қайд этилди. Сентябрнинг 7 кунидан 3 тасида вилоятда янги касалланганлар рўйхатга олинди. Касалликка чалинганларнинг умумий сони ҳозирда 484 нафарга етди. Ўзбекистон бўйича коронавирусга чалинганларнинг 1,1 фоизи Хоразм вилояти ҳиссасига тўғри келмоқда.\nҚорақалпоғистон Республикасида 4 кишида коронавирус аниқланди. Республикада охирги 19 кун ичида 10 марта янги касалланиш ҳолатлари рўйхатга олинган бўлса, бу кунларнинг биронтасида янги беморлар сони 4 нафардан ошмади. Қорақалпоғистонда коронавирусга чалинганларнинг умумий сони 461 нафарга етди. Бу Тошкент шаҳридаги беморлар сонидан 58 баробар кам деганидир.\nФарғона вилоятида 2 кишида COVID-19 аниқланди. Сентаб ойида вилоятда фақат 6 сентябрь куни янги ҳолатлар рўйхатга олинмади. Ой давомида Фарғонада касалланганлар сони 20 кишига кўпайди. Фарғонадаги жами касалланганлар сони 343 нафарни ташкил этмоқда. Бу бутун Ўзбекистон бўйича коронавирус қурбонлари сонидан ҳам камдир.\nССВ Тошкент шаҳрида 4 нафар, Жиззах ва Тошкент вилоятларида 1 нафардан, жами 6 нафар коронавирусга чалинган бемор вафот этгани ҳақида хабар берди.\nБиринчи ўлим. Тошкент шаҳри Чилонзор туманида яшаган 58 ёшли Ё.О. исмли аёл вафот этган.\nИккинчи ўлим. Жиззах вилояти Жиззах шаҳрида яшаган 36 ёшли Д.М. исмли эркак вафот этган. Бир кун аввал Жиззахда 6 нафар беморнинг аҳволи оғирлиги ҳақида маълумот берилганди. Вилоятда 26 июлдан бери энди ўлим ҳолати рўйхатга олинди. Жиззахда коронавирус қурбонлари сони 7 нафарга етди. Ўлим кўрсаткичи бўйича Жиззах биринчи ўринда бормоқда. Вилоятда COVID-19 ташхиси қўйилганларнинг 4,2 фози ёки касалликка чалинган ҳар 24-бемор вафот этмоқда.\nУчинчи ўлим. Тошкент шаҳри Учтепа туманида яшаган 83 ёшли А.Д. исмли эркак вафот этган.\nТўртинчи ўлим. Сурхондарё вилояти Термиз шаҳрида яшаган ва Тошкент вилоятининг Зангиота туманидаги юқумли касалликлар шифохонасида даволанган 55 ёшли Б.Ж. исмли эркак вафот этган. Унинг ўлими Тошкент шаҳри ҳисобига ёзилди.\nБешинчи ўлим. Тошкент вилояти Қибрай туманида яшаган 70 ёшли Р.Т. исмли эркак вафот этган.\nОлтинчи ўлим. Тошкент шаҳри Юнусобод туманида яшаган 67 ёшли Х.С. исмли аёл вафот этган.\nҲозиргача Соғлиқни сақлаш вазирлиги 354 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 365 нафарни ташкил этмоқда.\nАйни пайтда тиббиёт муассасаларида даволанаётган 2027 нафар бемордан 430 нафари оғир, 224 нафари эса ўта оғир аҳволда. Аҳволи оғир ва ўта оғир беморларнинг умумий сони 654 нафарга етди. 17 августдан сўнг биринчи марта аҳволи оғир ва ўта оғир беморларнинг умумий сони 600 нафардан ошди. Ҳозирда даволанишни давом эттираётганларнинг 32,2 фоизининг аҳволи оғир бўлиб турибди. Бу мутлақ рекорд ҳисобланади. Бунгача энг юқори натижа 14 августда ўрнатилган бўлиб, ўша куни даволанаётган беморларнинг (5135 нафар) 32,1 фоизининг (1651 нафари) аҳволи оғир эди.\n7 сентябрь куни Ўзбекистоннинг 6 та ҳудудида 317 нафар бемор коронавирусдан соғайди. Сентябрнинг беш кунида кунлик соғайиш кўрсаткичи янги касалланиш ҳолатларидан ортиқ бўлган бўлса, қолган икки кунида паст бўлди.\n207 нафари Тошкент шаҳрида;\n91 нафари Тошкент вилоятида;\nҲозирда касаллик қайд этилган жами 43 975 нафар бемордан 41 594 нафари соғайиб, даволаниш кўрсаткичи 94 фоизни ташкил этмоқда. Икки кун аввал ҳам даволаниш кўрсаткичи 94 фоиз бўлганди. Бу энг юқори натижа ҳисобланади.\nСоғлиқни сақлаш вазирлиги маълумотлари бўйича айни пайтда 2027 нафар бемор COVID-19’дан даволанмоқда. Коронавирусдан даволанишни давом эттираётган беморлар сони чўққига чиққан — 29 июль куни беморлар сони 9517 нафар эди. Бир ойдан бироз кўпроқ вақт ичида уларнинг сони 4,5 баробарга камайди. Айни пайтда даволанаётган беморлар сони 77 кун ичида минимум кўрсаткичга тушди — 23 июнь куни 2083 нафар бемор коронавирусдан даволанаётганди.\nҲозирда энг кўп бемор Тошкент шаҳрида даволанмоқда — 1404 нафар. Фарғонада 5, Навоийда 6, Хоразмда 7, Жиззахда 10, Қорақалпоғистонда 12, Сурхондарёда 23, Қашқадарёда 30, Сирдарёда 31, Бухорода 32, Андижонда 36, Наманганда 36, Самарқандда 119 ва Тошкент вилоятида 276 нафар бемор қолди.\n22:51, 18.10.2020 // 123041\n23:36, 18.10.2020 // 121240\n18:24, 18.10.2020 // 107679\n10:59, 18.10.2020 // 102476\n09:12 Кеча // 83614


Смартфонларнинг тез қувват йўқотишининг 6 сабаби » Новости Узбекистана сегодня: nuz.uz\nНовости Узбекистана → Фан ва технология → Смартфонларнинг тез қувват йўқотишининг 6 сабаби\n06-01-2018 12:53 0 496 Рейтинг0 Чоп этиш\nСмартфонларнинг тез қувват йўқотишининг 6 сабаби\nAKKet.com портали исталган смартфон тез қувватсизланиб қолишининг 6 та асосий сабабини келтириб ўтди. Қуйида келтирилган тавсияларга амал қилиш ҳар қандай гаджетнинг автоном ишлашини 10-40 фоизга оширишга имкон беради, дея ҳабар берди kun.uz\nБиринчидан, экран қанчалик ёрқин бўлса, батарея шунчалик кўп қувват ишлатади ва мос равишда тезроқ қувватсизланади. Шу сабабли экраннинг автоматик ёрқинлигини ўчириб қўйиш ёки уни ўзингизнинг эҳтиёжингизга мос ҳолда созлаш лозим.\nИккинчидан, уяли алоқа оператори тармоғи ҳам смартфонни қувватсизлантиради. Доимий равишда 3G/4G ёки Bluetooth орқали бирор нарсага уланган телефон уланмаганига нисбатан тезроқ қувват йўқотади.\nБатареяни, шунингдек, фон режимида ишловчи дастурлар ҳам тез қувватсизлантиради. Бу ҳолда мажбурий равишда дастурларга фон режимида ишлашни тақиқловчи Battery Doctor каби махсус дастурлардан фойдаланиш мумкин.\n“Жонли тасвирлар”дан (живой обой) фойдаланиш ҳам процессор ва график тезлаштиргичга муайян юкламани вужудга келтиради. Бунинг оқибатида гаджет нафақат секинроқ ишлайди, балки тезроқ қувватсизланади.\nШунингдек, “Экраннинг автоматик бурилиши” функцияси ҳам қувватни “тез ейди”. Қувватни бекорга сарфламаслик учун, экранни бир хил – вертикал вазиятга қўйиш керак. Зарурат бўлганда “автоматик бурилиш” функциясини ёқиш мумкин.\nСмартфонни кўчада совуқ бўлганда ишлатмасликка ҳаракат қилинг. Гап шундаки, совуқ ҳарорат аккумуляторларга салбий таъсир қилади: улар тезроқ қувватсизланади ва ҳаттоки ўчиб қолиши мумкин.


Президентликка номзод Путин муҳожирлик масаласида нима дейди? - BBC News O'zbek\nПрезидентликка номзод Путин муҳожирлик масаласида нима дейди?\nImage caption Россия Бош вазири Владимир Путин муҳожирларнинг маданиятли интеграцияси тарафдори...\nРоссия Бош вазири Владимир Путиннинг айтишича, миллий масала "мамлакати учун фундаментал характерга эга"дир.\nЖаноб Путиннинг муҳожирлик масаласига бағишланган мақоласи унинг сайловолди амалиётлари доирасида "Независимая газета"сида чоп этилган.\nУ ўз мақоласида, "Россия кўпмиллатли давлат бўлмаслиги лозим"лигини айтаркан, "бугун мамлакат фуқароларини ҳам ички ва ҳам ташқи оммавий миграция билан боғлиқ кўплаб муаммолар жиддий хавотирга солиши, ҳатто, жиғларига тегиши"ни ҳам таъкидлайди.\nРоссия Бош вазири матбуот воизи Дмитрий Песковнинг айтишича, ана шу сайловолди мақолалари жаноб Путиннинг номзодлик дастури асосини ташкил этади.\nВладимир Путин "Россия: миллий масала" номли мақоласини Ғарбдаги "турфамаданиятлилик лойиҳаси"ни танқид этишдан бошлайди.\n"Аксарият давлатларда нафақат уйғунлашиб кетиш, ҳатто маҳаллий шарт-шароитларга мослашишдан ҳам бош тортувчи ёпиқ миллий-диний жамоалар вужудга келган. Ҳануз ижтимоий ёрдамга яшайдиган ва маҳаллий тилни билмайдиган муҳожирларнинг авлодларидан ташкил топган бутунбошли мавзеълар ва шаҳарлар пайдо бўлган", деб давом этади жаноб Путин.\nУнинг ёзишича, "Ҳаттоки, оврўполик обрў-эътиборли сиёсатчилар ҳам "турфамаданиятлилик лойиҳаси"нинг чиппакка чиққани ҳақида сўз юритишмоқда. Ва ҳозир мажбурий ассимиляция ҳақида гапира бошлашган".\nЎз ўрнида, Россия Бош вазири ташқи кўриниши жиҳатдан ўзларидаги вазият Ғарбдагисидан фарқланишини таъкидлайди.\n"Биздаги миллий ва муҳожирлик муаммолари СССРнинг парчаланиши, моҳиятан эса, ҳали 18-асрда асос солинган буюк тарихий Россиянинг парчаланиши билан боғлиқ", деб ёзади.\nВа шундан сўнг ўзи энг ёқтирган мавзулардан бири - яъни Шўролар Иттифоқининг қулаши оқибатларига ўтади.\n"Иттифоқ пачаланиши ортидан, биз жар ёқасида қолдик, ҳаммангизга яхши маълум айрим минтақалар айнан миллий заминга асосланган фуқаролар уруши хавфи билан рўбарў қолишди. Биз катта куч сарфлаб, шунча қурбонлар бериб, урушлар ўчоғини сўндиришга муваффақ бўлдик. Лекин, шунда ҳам, бу ушбу муаммолар буткул бартараф бўлганини англатмайди", дейди жаноб Путин.\nАммо буларнинг барчаси манзарасида ҳам Владимир Путин миллий масала Россия учун оғриқли мавзулардан бири эканини тан олади.\nБош вазири аввалига, "ўз мамлакатига таҳсил олиш, яшаш ва ишлаш учун келаётган ҳар бир киши Россиянинг тўлақонли фуқароси экани"ни таъкидлайди.\nБунинг ортидан эса, "Россияга бошқа маданият ва тарихий анъаналар билан келаётган ҳар бир муҳожир маҳаллий урф-одатларни ҳурмат қилиши шарт"лиги билан огоҳлантиради.\nРоссия Бош вазирининг баён қилишича, "Бошқа ҳар қандай - номақбул, тажовузкор, кишининг ғашига тегувчи ва хурмачага сиғмайдиган хулқ-атвор ҳозирги кунда пашша қўриб ўтирган ҳукумат идоралари томонидан қонун доирасида, аммо қаттиқ жазоланиши шарт".\nВладимир Путинга кўра, сўз айни ўринда тартиб-қоидаларни кучайтириш, муҳожирлик ва расман қайддан ўтиш меъёрларини бузганларни жиноий жавобгарликка тортиш ҳақида кетмоқда.\n"Аксарият ҳолларда қонунлар амал қилмайдиган ёпиқ, якканишин миллий жамоаларнинг шаклланишига қарши чиқаркан, жаноб Путин "муҳожирларнинг маданиятли интеграцияси тарафдори" эканини урғулайди.\n"Биз асрлар давомида елкама-елка яшаганмиз. Энг даҳшатли урушни ҳам бирга енганмиз. Бундан буёғига ҳам баҳамжиҳат яшаймиз. Бизни парчалаш истагида ёки ҳаракатида бўлганларга сўзим шуки - бунга ҳеч қачон муваффақ бўлмайсиз", деб якунланади Россия Бош вазирининг мақоласи.\nПутиннинг 'Ягона Россия'си муҳожирларга рус тилини ўргатмоқчи\nРоссияда сохта никоҳдан ўтган муҳожирлар сони ортиб бормоқда


"Ўзбекистон ҳаво йўллари"нинг янги самолёти қандай имкониятларга эга?\n23:35 / 12.03.2019\n2019 йил 11 март куни Ўзбекистон Миллий авиакомпаниясининг учоқлар парки Airbus A320neo (New Engine Option – янги талқиндаги двигателли) самолёти билан тўлдирилгани ҳақида хабар берилганди.\n«Ўзбекистон ҳаво йўллари» МАК ихтиёридаги ушбу аэробус замонимизнинг энг янги авиалайнерларидан бири ҳисобланади.\nЖаҳон авиабозорида Boeing компаниясининг 737 Max русумли самолёти билан рақобатлашувчи лайнер CFM International LEAP-1A ёки Pratt & Whitney PW1100G двигателлари билан таъминланиши мумкин.\nAirbus A320neo лайнери икки тоифали компоновкада ишланган. Самолёт бортида бизнес тоифада 12 та ўрин, эконом тоифада 138 та ўрин мавжуд (Airbus компаниясининг расмий сайтига кўра максимум сиғим 180 ўриндан ошиши мумкин).\nУчоқда кўпроқ ўриндиқлар жойлаштириш ёки ўтиш учун кенг йўлак очиш имконияти мавжуд.\nAirbus компанияси одатда ўз самолётларида стандарт салон режасини таклиф этади. Стандартга кўра авиалайнернинг салон режаси қуйидаги кўринишда бўлади:\nAirbus A320neo A320 русумидаги «акасининг» такомиллаштирилган давомчиси ҳисобланади.\nАвиалайнернинг экономик ва экологик жиҳатлари такомиллаштирилиши билан бирга унинг салонидаги қулайликларга ҳам алоҳида эътибор қаратилган.\nСамолёт салонида мукаммал фильтрлаш тизими ўрнатилган. Салондаги ҳаво ҳар 2 дақиқада бутунлай алмаштирилади. Салонни ёритиш учун эса махсус замонавий диодлар ишлатилади.\nNeo модели салонининг ўзига хос жиҳати бу – бизнес тоифа қисмдан кўра эконом-тоифа қисмга кўпроқ эътибор қаратилганидадир. Эконом-тоифа йўловчилари учун олдиндаги ўриндиқларга планшет ва смартфонлар учун алоҳида қулай подставка (таглик), розетка ва USB-порт ўрнатилган. Эски авлод авиалайнерларида розеткалар ўриндиқларнинг ост қисмида ўрнатилган ва кўпчилик йўловчилар одатда уни пайқамай келган.\nТавсифий маълумотлар (сиғим, ўлчам ва оғирлик)\nAirbus A320neo лайнерининг узунлиги — 37,6 м;\nБўйи — 11,8 м;\nҚанотлар кенглик қамрови — 122,4 кв.м;\nҚанотлар узунлиги — 35,8 м;\nПарвоздаги максимал оғирлиги — 73,5-78 минг кг;\nЁқилғисиз максимал оғирлиги — 62,8-64,3 минг кг;\nМаксимал қўниш оғирлиги — 64,5-66 минг кг;\nТижорий юк учун максимал оғирлик — 16,6 минг кг;\nЁқилғи баклари сиғими — 23,7-26,5 минг л;\nЎриндиқлар сони — 180;\nЎриндиқлар сони (эконом ва бизнес тоифаларда) — 150;\nСалон узунлиги — 27,5 м;\nСалон кенглиги — 3,7 м.\nМаксимал юк билан парвоз масофаси — 6850 км;\nМаксимал тезлиги — 890 км/с;\nМаксимал крейсер тезлиги — 830 км/с;\nПарвознинг максимал баландлиги — 12 минг м;\nДвигателлари: CFMI Leap-1A, PW1100G-JM.\nИшлаб чиқариш тарихи\n2010 йилнинг 1 декабрида Airbus компанияси A320 русумидаги самолётни такомиллаштириш ва A320neo самолётларини ишлаб чиқариш тўғрисида расман эълон қилганди.\nИлк парвоз 2014 йилнинг 25 сентябрида Тулузадаги «Бланьяк» аэропортидан амалга оширилган.\n2016 йилнинг 21 январида ушбу русумдаги авиалайнер илк бор Lufthansa авиакомпанияси томонидан фойдаланишга топширилган.\nЛойиҳа давомида аэробус ўзининг асосий рақобатчиси Boeing’нинг 737MAX русумли самолётини ортда қолдириш мақсадини илгари сурган. Аэробус конструкциясида композицион материаллар ва турли алюминий қуймалардан фойдаланилгани ҳисобига тежамкорлиги ошган.\nҲаво кодексига ўзгартириш киритилса, авиачипталар нархи камида 20 фоизга арзонлашиши мумкин\n19:55 / 07.11.2019\nПекин-Тошкент рейсини бажарган самолёт фавқулодда қўнишни амалга оширди


136,3 минг тонна қишлоқ хўжалиги маҳсулотлари экспорт қилинди | Uzbekistan Today\nБош саҳифа / Социум / 136,3 минг тонна қишлоқ хўжалиги маҳсулотлари эксп...\nМамлакатимизда қишлоқ хўжалиги соҳасини янада ривожлантириш, фермерлик ҳаракатини янги босқичга кўтариш, замонавий инновацион ишланмалар ва илғор хорижий тажрибаларни амалиётга жорий этиш борасида кенг кўламли ишлар амалга оширилмоқда. Қишлоқ хўжалиги ходимлари куни катта тантана сифатида нишонлангани ҳам улар меҳнатига бўлган юксак эътибор намунасидир.\nПрезидентимиз Қишлоқ хўжалиги ходимлари кунига бағишланган тантанали маросимдаги нутқида таъкидлаганидек, деҳқон бу – ҳаётнинг бақувват устуни, тирикликнинг мустаҳкам таянчи, десак, ҳеч қандай муболаға бўлмайди.\nФарғона туманидаги “Отчопар” ўйингоҳида халқ сайли сифатида ташкил этилган байрамда деҳқону фермерлар, чорвадору боғбонлар, қишлоқ хўжалиги корхоналари вакиллари, кенг жамоатчилик иштирок этди.\nВилоят деҳқонлари баракали ҳосил етиштириш мақсадида йил бўйи самарали меҳнат қилди. Хусусан, вилоят меҳнаткашлари томонидан 222 минг тоннадан зиёд пахта, 315,8 минг тонна ғалла етиштирилди.\nҒаллачиликда эришилаётган ютуқларга соҳада алоҳида тизим яратилиб, кўп йиллик бой тажрибадан унумли фойдаланиш, уруғчиликка берилаётган эътибор ва агротехник тадбирлар ўз вақтида тўғри ташкил этилгани, энг муҳими, деҳқонларимизнинг заҳматли меҳнатлари муҳим омил бўлиб хизмат қилмоқда.\nЖорий йилда вилоят миришкорлари 332,5 минг тонна картошка, 945,9 минг тонна сабзавот, 85,6 минг тонна полиз, 502,4 минг тонна мева, 141,4 минг тонна узум етиштирди. 136,3 минг тонна қишлоқ хўжалиги маҳсулотлари экспорт қилинди. Вилоятни 2017 йил ижтимоий-иқтисодий ривожлантириш дастури доирасида 61 мева-сабзавот, гўшт ва сут маҳсулотларини қайта ишлаш лойиҳалари амалга оширилди. Тижорат банклари томонидан 25,6 миллиард сўм кредит маблағлари ажратилиб, 860 янги иш ўрни яратилди.\n– Қишлоқ хўжалиги ходимларига кўрсатилаётган бундай эътибордан миннатдормиз, – дейди Қува туманидаги “Роҳатой” фермер хўжалиги раҳбари А.Тешабоев. – Пахтачилик ва ғаллачиликка ихтисослашган фермер хўжалигимизда кейинги йилларда чорва, асаларичилик, балиқчилик, паррандачилик, боғдорчилик, сабзавот, полиз, сутни қайта ишлаш цехи, мева-сабзавот сақлаш музлаткичи, иссиқхона тармоқлари ҳам ташкил этилди. Тармоқларимиз кўпайган сари кўраётган даромадимиз ҳам ошиб бормоқда. Айни пайтда ушбу тармоқларда 200 дан ортиқ ишчи меҳнат қилмоқда.\nМиллий халқ ўйинлари, фольклор жамоаларининг чиқишлари, полвонлар беллашуви барчада катта таассурот қолдирди. Шаҳар ва туманлар ўртасида ош танлови, улоқ-кўпкари мусобақаси ташкил этилди. Таниқли санъаткорлар томонидан намойиш этилган концерт дастури ҳосил байрами қатнашчиларига завқу шавқ улашди.


Белоруссия: бошқарув тизими президентлик “республика” бўлиб қолади\n28 Aprel 16:58 / Published in Жаҳон\nБелоруссияда мамлакатда президентлик бошқарув шакли ўзгармаслигини айтишди. Бу ҳақда республика Конституциявий комиссиясининг раиси Пётр Миклашевич айтиб берди. У шунингдек, бош вазирнинг ваколатлари кенгайтирилиши мумкин, бу унинг ҳукуматда ролини кучайтиради, деди.\nБелоруссия Конституциявий комиссиясининг раиси Пётр Миклашевич бошқарув шаклини президентликдан парламентга ёки парламент-президентликка ўзгартиришни лозим деб билмайди. Миклашевич бу ҳақда журналистларга мамлакат конституциясига ўзгартиришлар киритиш бўйича таклифларни тайёрлаш бўйича комиссия йиғилиши пайтида айтиб ўтди.\n“Бугун бизда турли хил таклифлар мавжуд. Аммо мен юқорида айтиб ўтганимдек, ўтган давр президентлик республикаси сифатида бошқарув тизими самарадорлигини тасдиқлади. Ва бугунги кунда Белорусия Республикасида бошқарув шаклини парламент шаклига ўзгартиришга объектив эҳтиёж йуқ”, — деди Миклашевич ТАСС саволига жавоб бераркан.\nШунингдек, у мамлакат Бош вазир ваколатларини кенгайтириб, унинг ҳукуматни шакллантиришдаги ролини кучайтириши мумкинлигини айтди.\nTagged under: БЕЛАРУС, КОНСТИТУЦИЯ, правление, президентский, ФОРМА\nТуркияда Тожикистон, Озарбайжон ва Туркманистон ташқи ишлар вазирларининг учрашуви бўлиб ўтади\nТожикистон: Эмомали Раҳмон мамлакат президенти бўлди


АҚШ ва Европа Ўзбекистондаги қийноқларга қачонгача кўз юмади? (AI) – mulkdor.com\nАҚШ ва Европа Ўзбекистондаги қийноқларга қачонгача кўз юмади? (AI)\nApril 15 2015, 07:04\nХалқаро Амнистия (Amnesty international) ташкилотига кўра, АҚШ ва Германия билан ҳамкорлик Ўзбекистонда қийноқлар давом этишига ҳисса қўшмоқда. Чунки, ҳукумат биладики, Ғарб уни бу борада саволга тута олмайди.\n“Махфийлик ва ёлғон: Ўзбекистонда қийноқлар остида иқрорнома олиш” (Secrets and Lies: Forced confessions under torture in Uzbekistan) деб номланган ҳисобот 2013-2015 йиллардаги вазиятни таҳлил қилади.\nХалқаро Амнистия Ўзбекистонда мажбуран айбни тан олдириш, режимга мухолиф бўлганларга босим кўрсатиш воситаси бўлиб қолаётган қийноқларга АҚШ ва Европа кўз юмаётганини шармандалик деб баҳолайди.\nЕвропа Иттифоқи Андижон фожеаси боис Ўзбекистонга қўйган санкциялардан воз кечиши, Термиздаги ҳарбий база ижарасидан Германия манфаатдор экани, АҚШ Ўзбекистонга жорий этган чекловларидан воз кечиб, ҳарбий ёрдам етказа бошлагани репрессив сиёсатни қўллаб-қувватлашдир, дея изоҳлайди ташкилот.\n“Ўзбекистон халқаро ҳамкорларининг мунтазам қийноқларга муносабати юмшоқроқ айтганда иккиюзламачилик, кескинроқ айтганда эса сукутдаги иштирокка ўхшайди. АҚШнинг стратегик тоқат сифатида ифоданлаган сиёсатини аслида стратегик мойиллик дейиш мумкин. АҚШ, Германия ва Европа Иттифоқи қийноқларни тўхтатишни Ўзбекистондан кескин талаб қилиши керак”, – дейди Халқаро Амнистия ташкилотининг Европа ва Марказий Осиё бўйича директори Жон Далхуизен.\nХалқаро Амнистия Ўзбекистонга кириши тақиқланган, аммо мамлакатдаги вазиятни мунтазам кузатиб келаётган ташкилотлардан бири. Қийноқлар тури, қийноқ кўрсатиш учун махсус камералар мавжудлиги ҳақида маълумот берувчи навбатдаги ҳисобот сўнгги икки йилда ўтказилган 60 га яқин суҳбат, 20 йил давомидаги далиллар асосида тайёрланган.\nТашкилот саҳифасида “Дўзахдан мактублар” номли мақола ҳам чоп этилган. Қамоқхонадан чиқарилган хатлар, қийноқ қурбонлари, ўзбек фаоллари билан суҳбат асосида қурилган бу мақолада Ўзбекистон турмаларида вазият дўзахга қиёсланади.\nХалқаро Амнистиянинг Европа ва Марказий Осиё бўйича директори муовини Денис Кривошеевнинг айтишича, Ўзбекистон инсон ҳуқуқлари қўпол бузилаётган, дунйдаги энг ёпиқ давлатлардан бири, бунга қарамасдан Ғарбдаги халқаро ҳамкорлари томонидан қўллаб-қувватлаб келинмоқда.\n“Ўзбекистонинг халқаро ҳамкорлари мамлакатда инсон ҳуқуқлари қўпол топталаётганига диққат қаратаётгани ҳам йўқ, биз буни жиддий хавотир билан қабул қилаяпмиз. Инсон ҳуқуқлари икки томонлама мулоқотларда ҳам, кўп томонлама мулоқотларда ҳам асосий ўринда туриши керак, биз эса буни кўрмаяпмиз. Ўзбекистонда шундоқ ҳам бир неча инсон ҳуқуқлари фаоллари қолган, улар ҳам мунтазам тазйиқ остида, қийноқ қурбонлари эса ҳатто Ўзбекистондан ташқарида ҳам таҳлика остида яшшади”, – дейди Кривошеев.\nМарказий Осиё инсон ҳуқуқлари ташкилоти раҳбари Надежда Атаева Ғарбда фаолият юритиб келаётган фаоллардан бири. Унинг ҳисоблашича, АҚШ ва Европа Ўзбекистонга нисбатан сиёсатда умумий позицияга эга.\n“Афсуски, ҳозир Европанинг ҳам, АҚШнинг ҳам Тошкентга нисбатан сиёсатида глобал хавфсизлик, Афғонистон бўйича ҳамкорлик асосий ўринга чиқди. Аммо биз Ўзбекистонда демократия ва эркин фуқаролик жамиятини тиклашни, қочқинлар оқимини тўхтатишни, сиёсий маҳбуслар бўлмаслигини истар эканмиз, инсон ҳуқуқлари масаласини хавфсизликка алмаштириш керак эмас. Мулоқотлар бошида турган АҚШ, Германия, Франция ва Англия каби давлатлар инсон ҳуқуқлари бўйича мулоқотда қатъий позицияда бўлиши керак”, – дейди Атаева.\n2005 йил Андижонда юзлаб намойишчиларни ўққа тутиши ортидан Ўзбекистон ва Ғарб алоқалари бир муддат музлаб қолди. Европа Андижон воқеасини мустақил тергов қилиш талаби билан Ўзбекистонга санкциялар қўйди, АҚШ айрим чекловлар киритди.\nИттифоқ 2009 йилга бориб Термиздаги ҳарбий аэропорт ижарасини сақлаб қолган Германия ташаббусида Ўзбекистонга қўйилган санкцияларни бекор қилди.\nАндижон воқеаси кетидан кескин совуқлашган Вашингтон – Тошкент муносабатлари ҳам стратегик омилларга кўра жонлана бошлади. Афғонистондан хавф ортиши баробарида Америка Ўзбекистонга катта миқдорда ҳарбий ёрдам жўнатди.


Дунë, 27 декабр 2010\n26 январ 2020, Тошкент вақти: 04:27\nдушанба 27 декабр 2010\nНорвегиядаги ўзбек қочқинлари экстрадициядан хавфсирамоқда\nНорвегия расмийлари қочқинлик мақомини сўраётган ўзбекистонликларни 2011 йилдан бошлаб мамлакатдан оммавий равишда экстрадиция қилишга тайёрланмоқда. Қочқинлик мақомини сўраётган ўзбекистонликлар эса бунинг халқаро қонунчиликка мутлақо зид эканини айтмоқдалар.\n2010 йил кашфиётлари: микророботдан 3D телеканалигача\n2010 йилда фан ва технология соҳаларида қатор муҳим кашфиётлар қилинди. Олимлар, агар бу кашфиётлар амалиётга татбиқ этилса, тиббиёт ва бошқа соҳаларида ижобий ўзгаришлар бўлишига шубҳа йўқлигини таъкидламоқдалар.\nПокистонда ўнлаб одам ҳудкуш ҳужум қурбони бўлди\nПокистоннинг Афғонистонга чегарадош шимоли-ғарбий минтақасида худкуш шахс ўзини портлатгани оқибатида камида 40 киши нобуд бўлди, 50 дан ортиқ одам жароҳатланди. Расмийлар қурбонлар сони кўпайиши мумкинлиги ҳақида огоҳлантирди.\n2011 йил: Иқтисодий башоратлар\n2010 йил жаҳон бўйлаб иқтисодий ва молиявий бўҳрон ҳовури сал босилган бўлса-да¸ инқироз оловининг бир жойда ўчиб¸ бошқасида ëниши глобал миқëсда саросималарни пасайтирмади. Хўш¸ 2011 йилда глобал иқтисоддан қандай жиддий силсилаларни кутиш мумкин?\nАҚШ Сенати СТАРТ битимини маъқуллади\n22 декабр куни АҚШ Сенати аъзолари Стратегик қуролларни қисқартириш бўйича Россия билан имзоланган янги СТАРТ шартномасини 71га 26та қарши овоз билан маъқуллади.\nДубайда ўзбекистонлик фоҳиша полицияга пора бермоқчи бўлди\nБирлашган Араб Амирликларида ўзбек фоҳишаси полицияга пора беришга ҳаракат қилганликда айбланмоқда. Исми ошкор қилинмаётган 36 ёшли ўзбекистонлик аёл устидан маҳкама 21 декабр куни Дубайдаги жиноят судида бошланди.\nҚор Европада транспорт қатновини фалаж қилди\nЕвропалик юзлаб сайëҳлар ноқулай об-ҳаво туфайли кечиктирилган рейсларини кутиб аэропортларда тунашмоқда. Кучли ëққан қор Франкфурт¸ Лондон ва бошқа аэропортларнинг вақтинча ëпилишига сабаб бўлди.\nТайланд полицияси ўзбекистонлик аёлларни одамфурушлар чангалидан қутқарди\nТайланд полицияси Бангкокда якшанба куни ўтказган рейд давомида одам савдоси билан шуғулланиб келган жиноий тўдани фош этди ва улар тарафидан фоҳишаликка мажбурланган ўндан зиёд ўзбекистонлик аёлни қутқарди.\nМинскдаги мухолифат намойиши тарқатилди\nБеларус милицияси Минск марказидаги намойишни тарқатди, мухолифатнинг бир қанча аъзоси ҳибсга олинди. Якшанба куни бу мамлакатда якунланган президентлик сайлови натижалари, овоз беришдаги сохтакорликлардан норози минглаб одам Минск кўчаларига чиққан эди.


Яшил ҳудудни асраш муҳим масала\n12 Мар 2020 1358\n12 март куни Тошкент шаҳар ҳокимлигида «Кўп қаватли уйлар яқинидаги майда қурилмалар ва қурилиш ишлари» мавзусида матбуот анжумани бўлиб ўтди.\nСўнгги вақтда ижтимоий тармоқларда тошкентликларнинг қурилиш ташкилотларидан норозилиги кўп муҳокама қилинаётгани боис учрашувга ОАВлари вакиллари, блогерлар ва жамоатчилик таклиф қилинди.\nТадбирда Нукус, Якуб Колас кўчалар 6-уй, Марказ-1 ва Марказ-14 даҳалари, Паркент кўчасидаги янги қурилган уйлар каби муаммоли манзиллар аҳолисидан кўплаб саволлар тушди.\nЕр ажратиш (аукционлар) механизмлари ва нормативларни бажаришга бўлган талаблар иштирокчиларга тушунтирилди. Шунингдек, шу каби қатор саволлар билан бошқармага мурожаат қилиб, маслаҳат олиш мумкинлиги ҳам маълум қилди.\nШунингдек, яшил ҳудудларга етказилаётган зарар масаласи ҳам тошкентликларда кўп савол туғдирди. Бу борада атроф-муҳитни муҳофаза қилиш идораси масъуллари ҳар бир ҳолатга изоҳ берди.\nМасалан, Нукус кўчасидаги яшил ҳудуддан 200 га яқин дарахт Уч қаҳрамон бекати яқинидаги майдончага экилган бўлиб, бу ўсимликларнинг ҳолати кузатилмоқда ва ҳозир улар куртак чиқарган. Ашҳобод боғи яқинидаги майдондан Технопарк ҳудудига кўчирилган дарахтлар билан ҳолат ҳам ҳудди шундай.\nАгар кузатувлар вақтида уларнинг бир қисми янги жойда кўкармаса, айбдор шахсларга нисбатан тегишли чора кўрилиши ҳақида Тошкент шаҳар экология ва атроф-муҳитни муҳофаза қилиш бошқармасининг бошлиғи Нодиржон Юнусов тушунтириш берди.\nМатбуот анжуманида муаммо ечимини кутиб ўтирмасдан шаҳар аҳолиси, қурилиш ташкилотлари ва маъмурият яқин алоқада бўлиши муҳимлиги таъкидланди, деб хабар беради Тошкент шаҳар ҳокимлиги матбуот хизмати.


Ўтишлар сони: 82562\n"Integrators" Математик форуми 0+\nIntegrators математик форуми сизларга қизиқарли математика оламига шўнғиш имкониятини беради. Ушбу форумда қизиқарли математикага доир мақолалар ва видеолар юкланади. Клубимиз эшиклари сиз учун доим очиқ!\nЎтишлар сони: 64069\nUzReport.news - ахборот агентлиги 16+\nUzReport.news – Ўзбекистоннинг сиёсий, иқтисодий ва маданий ҳаётининг турли соҳаларидан янгиликларни тўплаб, ҳар куни нашр қиладиган мамлакатдаги етакчи портал. Портал саҳифаларида банклар, биржалар, суғурта, қимматли қоғозлар бозори, Республикада еълон қилинган тендерлар ва ауксионлар, ўтказилаётган кўргазма ва форумлар ва бошқалар ҳақидаги ахборот мавжуд.\nЎтишлар сони: 60240\nЎтишлар сони: 36337\nЎтишлар сони: 30192\nЎтишлар сони: 13700\nЎтишлар сони: 13467\nЎтишлар сони: 11444\nЎтишлар сони: 11185\nЎтишлар сони: 10134\nТаълим ва фан2616\nКўнгилочар ва ҳордиқ315


Саломатлик 22 октябр 2020 1065\nҲид билиш сезгисининг йўқолиши COVID-19нинг ўзига хос аломатларидан бири эканлиги тўғрисида илмий далиллар кўпайиб бораётган бир пайтда, Пенсильвания университети (АҚШ) олимлари ўзларини ҳар куни ҳид билиш орқали текширишни таклиф қилишди.\nМутахассислар яқинда коронавирусга чалинган 40 мингдан зиёд одамларда сўров ўтказди, натижада улар ҳидлаш қобилиятини тўсатдан йўқотиш иситма ёки йўталдан кўра касалликнинг яхшироқ ва энг аниқ прогнози эканлигини маълум қилди.\nЎз ташаббусларига эътиборни жалб қилиш мақсадида мутахассислар Stop. Smell. Be Well (Тўхта! Ҳидла! Соғ бўл!) деб номланган веб-сайт ишлаб чиқди. Бу одамларни ҳидни синовдан ўтказишни кундалик ишларига айлантиришга ундайди. Олимларнинг фикрига кўра, бу усул юқумли касаллик тарқалишининг олдини олади.\nМутахассислар фикрича, тўсатдан ҳидни йўқотиш бўйича мунтазам текширувлар COVIDнинг йўтал, иситма, нафас қисилиши ва бошқа аниқ белгилари бўлмаган тақдирда беморларни тезда аниқлашга ёрдам беради. Бу усул беморларни тезда ўзларини яккалаши ва бошқаларга юқтирмасликларига имкон беради.\nСайтда таъкидланишича, синов учун ўзингизга таниш ва сиз ёқтирган қаҳва, таом, гуллар, парфюмерия, шампун ва атирларни ишлатишингиз мумкин.\nКундалик оддий ҳид билиш кўникмаси орқали ўз-ўзини назорат қилиш одамда COVID-19 борлигини тахмин қилишда самарали восита бўлиши мумкин, бу касаллик тарқалишини камайтиради ва вақтида тиббий ёрдамга мурожаат қилишга туртки беради.


Шавкат Мирзиёев Жиззах драма театрини бориб кўрдиHaqida.net\nHome Dunyo Шавкат Мирзиёев Жиззах драма театрини бориб кўрди\nТОШКЕНТ, 6 ноя – Sputnik. Шавкат Мирзиёев Шароф Рашидов ҳайкали очилиши муносабати билан Жиззах шаҳрига бўлган ташрифи давомида Жиззах мусиқали драма театрини бориб кўрди, деб хабар қилмоқда президент матбуот хизмати.\nЭслатиб ўтамиз, Жиззах вилоят мусиқали драма театри Шароф Рашидов таваллудининг 100 йиллиги муносабати билан реконструкция қилинган эди.\nТеатрда кенг кўламли ва юқори савияли таъмирлаш ишлари ўтказилган. Хусусан, театр биносининг олд қисмига замонавий қопмала ва витраж ўрнатилди, йўлакларга керамик плиталар ётқизилди, бино олдида фусункор фаввора, яшил майсазор барпо этилиб, ҳудудга ноёб манзарали дарахт ва гул кўчатлари ўтқазилган.\nШунингдек, театрнинг иситиш тизими, ҳаво алмаштириш, электр, ичимлик суви тармоқлари янгиланди, 550 ўринли томоша залидаги ўриндиқлар, саҳнани ёритиш, овоз кучайтириш ускуналари янгисига алмаштирилди, грим хоналарида зарур шарт-шароит яратилди.\nШавкат Мирзиёев театр биноси билан танишар экан, ушбу замонавий санъат даргоҳи Шароф Рашидовнинг қутлуғ таваллуд санаси нишонланаётган кунда Жиззах вилояти халқига катта туҳфа бўлганини таъкидлади.\n“Мазкур санъат кошонаси фаолиятини вилоятнинг олис туманларида яшовчи одамлар ҳам сезиши керак. Бунинг учун театр ижодий жамоаси салоҳиятини юксалтириш, унинг фаолиятига янги ижодкорларни жалб қилиш, бугунги замон даражасидаги саҳна асарларини қўйиш устида ишлаш зарур. Шу орқали одамларнинг театрга қизиқишини ошириш, уларнинг маънавиятини тарбиялаш лозим”, — деди Шавкат Мирзиёев.\nТеатр жамоасини қўллаб-қувватлаш мақсадида, ижодкорлар учун 7 қаватли уй-жой қуриш, актёр ва режиссёрларнинг малакасини ошириш, театрдаги ижодий муҳитни вилоятдаги мусиқа ва санъат мактабларига ҳам ёйиш каби масалаларида ёрдам кўрсатиш режалаштирилган.\n«У жамиятга бегона эди». Техаслик қотилни собиқ синфдошлари эслашди


ҚР Президенти: Наврўз - бу Янги йил бошланиши, янгиланиш ва янги ҳаётга интилишнинг рамзи\nNUR-SULTAN. Kazinform – Қозоғистон Президенти Қасим-Жомарт Тоқаев Қозоғистон ҳалқини Наврўз байрами билан табриклади, деб хабар беради Kazinform.\nНур-Султан шаҳрида «Қайырымды істер» акцияси ўтказилмоқда\nNUR-SULTAN. Kazinform – Нур-Султан шаҳрида Наврўз байрами муносабати билан аҳолининг ижтимоий ҳимояга муҳтож қатламларига озиқ-овқат пакетлари тарқатилди, деб хабар беради Kazinform мухбири.\nЛитваликлар Қозоғистон ҳалқини қозоқ тилида Наврўз байрами билан табрикладилар\nNUR-SULTAN. Kazinform – Литваликлар Қозоғистон ҳалқини қозоқ тилида Наврўз байрами билан табрикладилар, деб хабар беради Kazinform мухбири.\nЭнг машҳур «Наурыз-думан» қўшиғига илк марта видеоклип олинди\nNUR-SULTAN. Kazinform – Биринчи маротаба энг машҳур «Наурыз-думан» қўшиғи видеоклипга олинди, деб хабар беради Kazinform Jevis продюсерлик студиясига асосланиб.\nТуркий халқлар биргаликда Наврўз байрамини Анқарада нишонлади\nANKARA. Kazinform – Анқарада Кечиорен тумани ҳокимлиги томонидан Қозоғистон, Афғонистон, Озарбайжон, Қирғизистон, Ўзбекистон, Туркманистон, Тожикистон ва Покистон элчихоналари иштирокида Наврўз байрамига бағишланган тантанали тадбир бўлиб ўтди. Бу ҳақди Kazinform Қозоғистоннинг Туркиядаги элчихонасига асосланиб хабар беради.\nТошкентда Наврўз байрами нишонланмоқда\nTASHKENT. Kazinform – Эрта тонгдан Тошкент шаҳрининг маҳаллаларида, боғларида ва майдонларида карнай ва сурнайлар, доира ва норларнинг садолари Наврўз бошлангани тўғрисида хабар беради ва одамларни байрам тантаналарига чорлайди, деб хабар беарди Kazinform мухбири.\nЕОИИ раиси Қозоғистон, Қирғизистон ва Ўзбекистон Президентларини табриклади\nNUR-SULTAN. Kazinform – Евроосиё иқтисодий комиссияси ҳайъати раиси Михаил Мясникович Қозоғистон Республикаси Президенти Қасим-Жомарт Тоқаевни, Қирғизистон Республикаси Садир Жапаров ва Ўзбекистон Республикаси Президенти Шавкат Мирзиёевни халқаро Наврўз байрами билан табриклади. Бу ҳақда Kazinform ЕИК матбуот хизматига асосланиб хабар беради.\nПекин ва Шанхайда Наврўз байрами нишонланди\nPEKIN-SHANGHAI. Kazinform – Хитойнинг Пекин ва Шанхай шаҳарларида қозоғистонлик дипломатлар ва ХХРдаги миллий компаниялар вакиллари Наврўз байрамини нишонладилар, деб хабар беарди Kazinform мухбири.\nНурсултон Назарбоев Қозоғистон халқини Наврўз байрами билан табриклади\nNUR-SULTAN. Kazinform –Қозоғистон Республикасининг Биринчи Президенти – Елбасы Нурсултон Назарбоев Қозоғистон халқини Наврўз байрами билан табриклади, деб хабар беради Kazinform elbasy.kz расмий сайтига таяниб.\nЎзбекистонда Наврўз байрами карантин талабларига мувофиқ нишонланади\nTASHKENT. UzA - Kazinform – Ўзбекистонда Наврўз байрами карантин талабларига мувофиқ равишда ташкил этилмоқда. Бу ҳақда Kazinform ЎзАга таяниб хабар беради.\nPEKIN. Kazinform – Бирлашган Миллатлар Ташкилоти Бош котиби Антониу Гутерриш дунё халқларини Наврўз билан табриклади. Ҳозирда ташкилот раҳбарининг табриклари Пекин шаҳридаги ШҲТ Котибияти биносида Наврўз байрами арафасида намойиш этилди, деб хабар беради Kazinform мухбири.\nNUR-SULTAN. Kazinform – Елбасы Нурсултон Назарбоев Ўзбекистон Республикасининг Президенти Шавкат Мирзиёев билан телефон орқали мулоқот қилди, деб хабар беради Kazinform elbasy.kzга асосланиб.\nТуркийзабон давлатлар вакиллари Бокуда Наврўз байрамини нишонладилар\nBAKÝ. Kazinform – Қозоғистонлик дипломатлар Бокудаги Халқаро туркий маданият ва мерос фонди биносида ўтказилган Наврўз байрамида иштирок этишди, деб хабар беради Kazinform мухбири.


22 июль куни Ўзбекистонда қандай об-ҳаво кузатилади? | Qalampir.uz\nБу қизиқ\t21 Июль 19:04 6201\nГидрометеорология хизмати маркази эртага, 22 июль куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 22-24°, кундузи 36-38° бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27°, кундузи 36-41° бўлади.\nТошкент, Самарқанд, Жиззах Сирдарё вилоятларида бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25°, кундузи 34-39° бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсад, баъзи жойларда 15-20 м/с гача кучайиши мумкин. Ҳарорат кечаси 22-27°, кундузи 37-42° бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25°, кундузи 33-38° бўлади.\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 14-19°, кундузи 26-31° бўлади.\n03 Август 15:51 28629\n03 Август 13:06 27775\n04 Август 12:37 24324\n03 Август 15:01 23831\n04 Август 15:26 21152


Медицинский портал Узбекистана MED.UZ/Клиническая лабораторная диагностика узб\nКлиническая лабораторная диагностика узб\nОксилларнинг бирламчи структураси - бу аминокислоталарни кетма-кет кўйидаги бог билан богланиши:\nЭлектрофорез жараёнида хаммасидан аввал харакат килади:\nГемоглобин куйидаги жараёнларда катнашади:\nГликопротеидлар - мураккаб оксиллар бўлиб, оксил кисмидан ва простетик гурухдан тузилган бўлиб, простетик гурух бўлиб куйидагилар хизмат килади:\nУглеводларнинг энг асосий функциясини кўрсатинг:\nТана тўкималарнинг асосий захира углеводи:\nКон зардобида глюкозанинг меёрий микдорини кўрсатинг:\nЛипидларнинг транспорт шаклларига киради:\nЎт кислоталар иштирокида кандай жараёнлар кечади:\nОчлик ва кандли диабетда кон зардобида кетон таначалар микдорини ортиши боглик:\nАлиментар гиперлипидемия ёгли овкат исъемол килгандан неча соатдан сўнг кузатилади:\nПепсиногенни фаолланиши учун ошкозон ширасининг оптимал рН ни кўрсатинг:\nКон зардобина умумий оксилнинг меёрий микдорини кўрсатинг:\nКон зардобида альбумин меёрий микдорини кўрсатинг:\nКайси азот асослари парчалишининг охирги махсулоти бўлиб сийдик кислота хисобланади:\nКуида келтирилган кайси гормонлардан бири яллигланишга ва аллергияга карши таъсирга эга:\nГормоннинг фаол шакли бўлиб хизмат килади:\nОрганизмда электролитлар балансини бир меъёрда ушлаб туриш учун керак:\nЭритроцитларнинг асосий метаболик йўлини кўрсатинг:\nТашхис кўйишда клиникада кенг кўлланадиган трансаминазаларни кўрсатинг:\nКон зардобига гемолитик сарикликда ошади:\nСийдикнинг солиштирма огирлиги ортади:\nФизиологик стрессда конга утадиган гормон:\nMетаболизм - бу:\nMетаболитлар - бу:\nKатаболизм - бу:\nAнаболизм - бу:\nПироузум кислота CH3-C(O)-COOH органик моддаларнинг куйидаги синфига таълукли:\nКайтарилиш жараёнида кузатиладиган узгаришлар:\nОксилларнинг бирламчи тузилиши - бу уларнинг:\nОксилнинг бирламчи тузилишида асосий булиб хисобланадиган бог - бу:\nОксилларни учламчи тузилиши нима билан богликлигини курсатинг:\nДенатурацияда оксилнинг сакланиб сакланиб коладиган курилиши:\nКимёвий табиати буйича ферментлар моддаларнинг кайси синфига киришини курсатинг:\nОддий оксилларни гидролизланишида парчаланиш махсулоти булади:\nТранспорт оксили гемоглобин оксилларнинг кайси гурухига киришини курсатинг:\nНуклеин кислоталар таркибига кирувчи моносахарид:\nµайта аминлаш реакцияси натижасида хосил буладиган альфа-аминокислотани курсатинг:\nОдам организми учун зарур булган алмаштириб булмайдиган кислоталар:\nАТФ молекуласи гидролизининг 3 та махсулотини курсатинг:\nСтероид табиатли 4 та бирикмани курсатинг:\nБиополимерлар каторига кирувчи 4 та бирикмани курсатинг\nБиобошкарувчилар каторига кирувчи 3 та моддани курсатинг:\nОксидланиш-кайтарилиш жараёнларининг 4 та коферментини курсатинг:\nАцетон таначалари гурухини ташкил этувчи 3 та бирикмани курсатинг:\nДенатурация ходисасини тугри тушинтирувчи 4 та жавобни курсатинг:\nНуклеин кислоталар таркибига кирувчи 4 та азотли асосни курсатинг:\nРНК гидролизининг 3 та таърифини курсатинг:\nНАД+ коферментининг хоссалари курсатилган 3 та жавобни курсатинг:\nНАДН коферменти билан фаоллаштириладиган 3 та жараённи курсатинг:\nТуйинмаган ёг кислоталарининг тузилишидаги 4 та узига хослиликларини курсатинг:\nА гурухи витаминларининг етишмовчилиги билан боглик булган организмнинг 3 та холатини курсатинг:\nЛиповитаминларнинг 4 тасини курсатинг:\nГидровитаминларнинг 4 тасини курсатинг:\nКрахмал гидролизининг 3 та махсулотини курсатинг:\nУринбосар номенклатурасининг бандлари каторига кирмайди:\nОксил молекуласига хос 4 белгини кўрсатинг:\nШаклига кўра оксилларнинг 2 гурухини кўрсатинг:\nОксил молекуласи курилишининг 4 даражасини кўрсатинг:\nОдам ва хайвон тўкималарига хос 4 гурух оддий оксилларни кўрсатинг:\nКон плазмаси таркибиша кирувчи 4 хил оксилни кўрсатинг:\nНуклеин кислоталарининг организмдаги 3 асосий функциясини кўрсатинг:\nДНКни энг кўп тутувчи 3та органеллани кўрсатинг:\nРНКнинг 3 хилини кўрсатинг:\nИнсонлар овкатининг асосий таркибий кисмини ташкил этувчи 3 хил овкат омилини кўрсатинг:\nОрганизмда углеводларнинг асосий 3 функцияларини кўрсатинг:\nПолисахаридларни парчаловчи амилазанинг уч хилини кўрсатинг:\nГлюкозанинг тўкималарда парчаланишининг уч хил йўлини кўрсатинг:\nНейтрал егларнинг 3 хилини кўрсатинг:\nКетонемия ва кетонурияга хос асосий хасталиклар:\nХолестериннинг 2та вазифасини кўрсатинг:\nЖигарда синтезланувчи кетон таначаларни кўрсатинг:\nЛиполиз жараёнини фаоллантирадиган гормон ва липолиз жараёнидаги калит ферментларни кўрсатинг:\nЗичлиги билан фаркланувчи кон липопртеидларнинг 4 хилини кўрсатинг:\nЛиполизни кучайтирувчи 4 гормонни кўрсатинг:\nОрганизмда ацетил-КоА ишлатилиш 4 йўлини кўрсатинг:\nЁглар сўрилиши ва хазмланишининг бузилишига сабабчи бўлувчи 3 та патологик холатни кўрсатинг:\nОрганизмда оксил алмашинувини ифодаловчи азот балансининг уч турини кўрсатинг:\nАминокислоталарнинг 3 умумий катаболизм йўлларини кўрсатинг:\nКимёвий тузилишига кўра гормонларнинг 4 гурухини кўрсатинг:\nСув-туз алмашинувини бошкаришда иштирок этувчи гормонларнинг 3 вакилини кўрсатинг:\nАминокислоталар, углеводлар, еглар алмашинувини бошкаришда катнашувчи 4 асосий гормонларни кўрсатинг:\nЖинсий гормонларнинг 3 вакилини кўрсатинг:\nЛютеинловчи гормон таъсир кўрсатадиган 3 жараённи кўрсатинг:\nПрогестерон кандай 3 хил жараёнга таъсир этишини кўрсатинг:\nЭритроцитлар курулиши ва таркибига мансуб бўлган 3 хил белгини кўрсатинг:\nТрансферриннинг курилиши ва функциясига оид 3 хил белгини кўрсатинг:\nОрганизмда темир моддаси танкислигига ва камконлик касаллигига олиб келувчи 3 хил асосий сабабни кўрсатинг:\nКон ивишида иштирок этувчи кайси тўрт омил молекуласида гамма-карбоксиглутамат хосил бўлишида К витамини коферментлик вазифасини ўтайди:\nИвиш жараёнига карши таъсир этувчи кондаги 3 хил омилни кўрсатинг:\nГемолитик сарикликка хос 3 белгини кўрсатинг:\nОбтурацион сарикликка олиб келувчи 3 омилни кўрсатинг:\nЖигар-хужайра етишмовчилигига олиб келувчи 4 омилни кўрсатинг:\nБуйракларда куидаги жараёнлар кечади:\nБуйракларда иккиламчи сийдик хосил бўлади. Найчаларда реабсорбцияланади:\nНатрий ва сув реабсорбциясини жадаллаштирувчи гормонлар:\nМушаклар кискаришида иштирок этувчи 3 экстрактив моддаларни кўрсатинг:\nМушаклар кискаришида 4 асосий энергия манбалари:\nОдам организмида баъзи бир реакциялар эркин радикалли механизм билан боради. Куйида келтирилган реакцияларнинг кайси бири шу механизм билан боришини курсатинг:\nОдам организмида баъзи бир реакциялар эркин радикалли механизм билан боради. Шу жараёнда эркин радикаллар хосил булишига кайси ионлар сабабчи булишини курсатинг:\nОдам организмида баъзи бир реакциялар эркин радикалли механизм билан боради. Организмдаги шу реакцияда кайси заррачалар занжирни узилишига сабабчи булишини курсатинг:\nМетаболизм жараёнларида кислоталарни спиртлар билан реакцияга киришиши кузатилади. Бу таъсирланиш жараёни кандай номланишини курсатинг:\nМетаболизм жараёнларида кислоталарни спиртлар билан реакцияга киришиши кузатилади. Органик моддаларнинг кайси синфига кирувчи модда хосил булишини курсатинг:\nМетаболизм жараёнларида кислоталарни спиртлар билан реакцияга киришиши кузатилади. Бу жараён кайси механизм буйича боришини курсатинг:\nНуклеин кислота, ёг ва бошка биологик актив моддаларни урганиш жараёнида мураккаб эфир боги тез-тез учраб туради. Кандай моддалар таъсирлашганда бу бог хосил булишини курсатинг:\nНуклеин кислота, ёг ва бошка биологик актив моддаларни урганиш жараёнида мураккаб эфир боги тез-тез учраб туради. Бу бог хосил булишида иштирок этадиган функционал гурухлар:\nНуклеин кислота, ёг ва бошка биологик актив моддаларни урганиш жараёнида мураккаб эфир боги тез-тез учраб туради. Бу бог кандай мухитда гидролизланишини курсатинг:\nКурилаётган модда карбонат кислотанинг хосиласи булиб, организмда модда алмашинувининг мухим азот сакловчи, чикинди моддаси хисобланади. Бу кайси моддалигини курсатинг:\nКурилаётган модда карбонат кислотанинг хосиласи булиб, организмда модда алмашинувининг мухим азот сакловчи, чикинди моддаси хисобланади. У карбонат кислотанинг кайси хосиласи эканлигини курсатинг:\nКурилаётган модда карбонат кислотанинг хосиласи булиб, организмда модда алмашинувининг мухим азот сакловчи, чикинди моддаси хисобланади. Бу модда гидролизланганда хосил буладиган махсулотлар:\nОрганик кимёда водород бирикиши, куш богнинг узилиши ва электронларни реагентдан субстратга утиши билан борадиган жараёнлар кечади. Ушбу жараёнларнинг номи:\nОрганик кимёда водород бирикиши, куш богнинг узилиши ва электронларни реагентдан субстратга утиши билан борадиган жараёнлар кечади. Организмдаги шундай жараёнда альдегидлардан кайси турдаги моддалар хосил булишини курсатинг:\nОрганик кимёда водород бирикиши, куш богнинг узилиши ва электронларни реагентдан субстратга утиши билан борадиган жараёнлар кечади. Ушбу жараённи тезлаштиручи кофермент:\nОксидланиш-кайтарилиш коферментларидан бири дегидрогенланиш реакцияларида иккита водород атомининг акцептори булиб хизмат килади. Шу коферментни курсатинг:\nОксидланиш-кайтарилиш коферментларидан бири дегидрогенланиш реакцияларида иккита водород атомининг акцептори булиб хизмат килади. Шу коферментнинг кайтарилган шаклини курсатинг:\nОксидланиш-кайтарилиш коферментларидан бири дегидрогенланиш реакцияларида иккита водород атомининг акцептори булиб хизмат килади. Ушбу кофермент иштирокида борадиган жараённи танланг:\nПептид ва оксилларнинг тузилиш бирлиги булиб хисобланади. Бу бирикмалар кандай номланишини курсатинг:\nПептид ва оксилларнинг тузилиш бирлиги булиб хисобланади. Шу бирикмаларнинг айрим намоёндалари организмда синтезланмайди ва организмга озик-овкатлар билан келиб тушади. Моддаларнинг шу гурухи кандай номланишини курсатинг:\nПептид ва оксилларнинг тузилиш бирлиги булиб хисобланади. Факат шу гурух намоёндалари курсатилган моддалар каторини курсатинг:\nОксилларнинг сифат реакциялари ичида пептид гурухига булган реакция бор. Шу реакцияда кандай реагент ишлатилишини курсатинг:\nОксилларнинг сифат реакциялари ичида пептид гурухига булган реакция бор. Ушбу реакция кайси модда мухитида бажарилишини курсатинг:\nОксилларнинг сифат реакциялари ичида пептид гурухига булган реакция бор.Шу реакциянинг номи:\nОксилнинг иккиламчи тузилиши - бу асосий полипептид занжирнинг фазовий курилмасидир. Шу тузилишнинг асосий шаклларини курсатинг:\nОксилнинг иккиламчи тузилиши - бу асосий полипептид занжирнинг фазовий курилмасидир. Уни хосил булишида иштирок этадиган боглар:\nОксилнинг иккиламчи тузилиши - бу асосий полипептид занжирнинг фазовий курилмасидир. Шу турдаги богларни хосил килишда иштирок этадиган гурухлар:\nБир катор таъсирлар остида оксилнинг фазовий курилмаси бузилиши мумкин. Бу жараённинг номи:\nБир катор таъсирлар остида оксилнинг фазовий курилмаси бузилиши мумкин. Бундай узгариш натижасида оксилнинг сакланиб коладиган тузилиши:\nБир катор таъсирлар остида оксилнинг фазовий курилмаси бузилиши мумкин. Оксилнинг кайси хоссаси йуколишини курсатинг:\nСут кислота оксидланганда бошка бир кислотага айланади. Шу кислотани номланг:\nСут кислота оксидланганда бошка бир кислотага айланади. Шу хосил булган модда кислоталарнинг кайси синфига киришини курсатинг:\nСут кислота оксидланганда бошка бир кислотага айланади. Шу кислотани декарбоксилланишида кайси моддахосил булишини курсатинг:\n-Гидроксимой кислота оксидланишида "кетон таначалари" гурухига кирувчи, модда хосил булади. Шу моддани номини курсатинг:\n-Гидроксимой кислота оксидланишида "кетон таначалари" гурухига кирувчи, модда хосил булади. Унинг декарбоксилланиши натижасида кайси модда хосил булишини курсатинг:\n-Гидроксимой кислота оксидланишида "кетон таначалари" гурухига кирувчи, модда хосил булади. Бу моддага таутомерланишнинг кайси турихос эканлигини курсатинг:\nМетаболик жараёнларни энергия билан, асосан альдегидоспиртлар ва кетоспиртлар синфига кирувчи, маълум моддалар таъминлайди. Шу моддалар синфини курсатинг:\nМетаболик жараёнларни энергия билан, асосан альдегидоспиртлар ва кетоспиртлар синфига кирувчи, маълум моддалар таъминлайди. Шу моддаларнинг гидролизга учрайдиган гурухининг номи:\nМетаболик жараёнларни энергия билан, асосан альдегидоспиртлар ва кетоспиртлар синфига кирувчи, маълум моддалар таъминлайди. Шу гурух уз навбатида яна кандай турларга булинишини курсатинг:\nКуриладиган модда канд камичи, канд лавлаги, усимликларнинг шарбатларида булади. Моддани номланг:\nКуриладиган модда канд камичи, канд лавлаги, усимликларнинг шарбатларида булади. Шу модданинг гидролизида хосил буладиган магсулотлар:\nКуриладиган модда канд камичи, канд лавлаги, усимликларнинг шарбатларида булади. Шу моддани оксидланиш-кайтарилиш реакцияларга муносабатини курсатинг:\nФотосинтез жараёнида хосил буладиган модда, йод билан кук рангни беради. Бу модданинг номи:\nФотосинтез жараёнида хосил буладиган модда, йод билан кук рангни беради.Шу модданинг асосий занжирида моносахарид колдиклари орасидаги боглар тури:\nФотосинтез жараёнида хосил буладиган модда, йод билан кук рангни беради. Унинг гидролизида хосил буладиган моддалар:\nПолисахаридлар синфига кирувчи иккита модда, тегишли холда, хайвон организмида ва бактерияларда хосил булади. Шу иккита полисахаридларни номланг:\nПолисахаридлар синфига кирувчи иккита модда, тегишли холда, хайвон организмида ва бактерияларда хосил булади. Уларнинг орасидан иод билан кизил рангни берадиган модда:\nПолисахаридлар синфига кирувчи иккита модда, тегишли холда, хайвон организмида ва бактерияларда хосил булади. Шу модда гидролизининг охириги махсулоти:\nОдам организмида ирсий белгиларни наслдан наслга утказишда ва оксил биосинтезини бошкаришда биополимерлар гурухига кирувчи кимёвий моддалар катнашади. Шу моддаларни номланг:\nОдам организмида ирсий белгиларни наслдан наслга утказишда ва оксил биосинтезини бошкаришда биополимерлар гурухига кирувчи кимёвий моддалар катнашади. Шу моддаларнинг мономер бирликларини курсатинг:\nОдам организмида ирсий белгиларни наслдан наслга утказишда ва оксил биосинтезини бошкаришда биополимерлар гурухига кирувчи кимёвий моддалар катнашади. Бу мономер бирликларини бир бири билан боглайдиган бог тури:\nНуклеин кислоталар таркибига гетерохалкали бирикмалар киради. Нуклеин кислоталар кимёсида бу бирикмаларнинг номи:\nНуклеин кислоталар таркибига гетерохалкали бирикмалар киради. Улар кандай икки гурухга булинишини курсатинг:\nНуклеин кислоталар таркибига гетерохалкали бирикмалар киради. Нуклеин кислоталар таркибига уларнинг кайси таутомер шакли киришини курсатинг:\nНуклеин кислоталарнинг полимер занжирлари, бир бири билан маълум тартибда боуланган мономер бирликлардан тузилади. Шу мономер бирликларкандай номланишини курсатинг:\nНуклеин кислоталарнинг полимер занжирлари, бир бири билан маълум тартибда боуланган мономер бирликлардан тузилади. Улар уз навбатида кандай учта тузилиш бирликларидан иборатлигини курсатинг:\nНуклеин кислоталарнинг полимер занжирлари, бир бири билан маълум тартибда боуланган мономер бирликлардан тузилади. Таркибий кисмлари узаро боуланишида катнашадиган бог турлари:\nНуклеин кислоталарнинг нуклеотидли тартибини урганиш учун маълум турдаги реакциялардан фойдаланилади. Шу реакция турини курсатинг:\nНуклеин кислоталарнинг нуклеотидли тартибини урганиш учун маълум турдаги реакциялардан фойдаланилади. Шу реакция кайси мухитда утказилишини курсатинг:\nНуклеин кислоталарнинг нуклеотидли тартибини урганиш учун маълум турдаги реакциялардан фойдаланилади. Реакцияни айнан шу му³итда утказилиши кайси богни саклаб колишини курсатинг:\nДНК занжиридаги комплементарлик, уларнинг энг му³им вазифаси бажарилишининг кимёвий асоси хисобланади. ДНК нинг шу вазифаси нибадан иборатлигини курсатинг:\nДНК занжиридаги комплементарлик, уларнинг энг му³им вазифаси бажарилишининг кимёвий асоси хисобланади. ДНК тузилишида кандай узига хослилик унга бу вазифасини хато килмасдан бажаришга имконият беришини курсатинг:\nДНК занжиридаги комплементарлик, уларнинг энг му³им вазифаси бажарилишининг кимёвий асоси хисобланади. Бу узига хослиликни бузилиши намага олиб келишини курсатинг:\nОдам организмида липидларнинг бир гурухи хужайраларни тузилиш компоненти ёки жамгарма модда вазифасини бажаради. Липидларни бу гурухи куйидагича номланади:\nОдам организмида липидларнинг бир гурухи хужайраларни тузилиш компоненти ёки жамгарма модда вазифасини бажаради. Уларнинг тузилиш бирлиги булган спирт - бу:\nОдам организмида липидларнинг бир гурухи хужайраларни тузилиш компоненти ёки жамгарма модда вазифасини бажаради. Бу модда спиртларнинг куйидаги гурухига киради:\nЛипидларнинг бир гурухи хужайра мембраналарининг курилиш материали вазифасини бажаради. Липидларнинг шу гурухини курсатинг:\nЛипидларнинг бир гурухи хужайра мембраналарининг курилиш материали вазифасини бажаради. Уларнинг хужайра мембраналари таркибидаги вазифаси, бу моддаларнинг кандай хоссаси билан богли клигини курсатинг:\nЛипидларнинг бир гурухи хужайра мембраналарининг курилиш материали вазифасини бажаради. Липидларнинг бу хоссаси уз навбатида уларнинг тузилишидаги кандай узига хослилик билан боуликлигини курсатинг:\nСовунланмайдиган липидлар каторида баъзи ёгда эрувчи витаминлар хам урганилади. Уларни ёгда эрувчи дейилишининг сабабини курсатинг:\nСовунланмайдиган липидлар каторида баъзи ёгда эрувчи витаминлар хам урганилади. Шундай витаминлар каторини курсатинг:\nСовунланмайдиган липидлар каторида баъзи ёгда эрувчи витаминлар хам урганилади. Уларнинг таркибидаги умумий структура бирлиги - бу:\nХужайралар одатда стеринларга бой булади. Бу моддаларнинг тузилиш асосини бир углеводород ташкил килади. Шу углеводородни курсатинг:\nХужайралар одатда стеринларга бой булади. Бу моддаларнинг тузилиш асосини бир углеводород ташкил килади. Юкорида курсатилган углеводороднинг хосиласи булган, кон томирлари деворларининг эластиклигини камайишига олиб келувчи, моддани курсатинг:\nХужайралар одатда стеринларга бой булади. Бу моддаларнинг тузилиш асосини бир углеводород ташкил килади. Бу модданинг купайиб кетиши натижасида вужудга келадиган касаллик:\nСтероидлар каторида ёгларни эмульсияга айлантирувчи, холан углеводородининг хосилалари булган бирикмалар хам бор. Шу бирикмаларни номланг:\nСтероидлар каторида ёгларни эмульсияга айлантирувчи, холан углеводородининг хосилалари булган бирикмалар хам бор. Уларнинг С-17 углеродидаги ёнаки алифатик занжиридаги углерод атомларининг сони:\nСтероидлар каторида ёгларни эмульсияга айлантирувчи, холан углеводородининг хосилалари булган бирикмалар хам бор. Улар ёг гидролизининг катализида иштирок этувчи куйидаги ферментни фаоллаштиради:


ЎФА президенти Абдусалом Азизов халқаро онлайн конференцияда футбол ривожи бўйича амалга оширилаётган ишлар тўғрисида нутқ сўзлади\nЖумладан, ФИФА президенти Жанни Инфантино ОФК президенти Шайх Салмон билан биргаликда CAFA таркибига кирувчи футбол ассоциациялари раҳбарлари билан учрашган ҳолда, минтақадаги вазият билан яқиндан танишиб, келажакдаги режалар бўйича фикр алмашишди.\nМазкур онлайн конференцияда ЎФА президенти Абдусалом Азизов ва ЎФА вице-президенти Равшан Эрматовлар иштирок этишди.\nҚолаверса, Жанни Инфантино томонидан бу борадаги ишларни амалга оширишда ФИФА тажрибаси таништирилди. Шундан сўнг ОФК президенти Шайх Салмон эса Осиёда ҳукм сураётган вазият бўйича ҳисобот берди.\nШундан сўнг, ЎФА президенти Абдусалом Азизов онлайн конференцияда сўзга чиқди.\n“Ҳурматли ҳамкасблар, дастлаб шуни алоҳида таъкидлаб ўтмоқчиманки, Ўзбекистон ФИФА президенти жаноб Жанни Инфантинони ҳозирги мураккаб вазиятда тўлиқ қўллаб-қувватлайди ҳамда ишонч билдиради. Барча қийинчиликлар тез фурсатда ўз ечимини топиши ва ФИФА ўзининг юксак мавқеини тасдиқлашига ишончим комил.\nМай ойида Ўзбекистонда эпидемиологик вазият бир мунча яхшиланганидан сўнг, ЎФА ва ПФЛ карантин ва гигиена қоидаларига қатъий риоя қилган ҳолда, профессионал лигалар учрашувларини томошабинларсиз давом эттириш учун CОВИД-19 махсус тиббий протоколини ишлаб чиқди. Ўзбекистон Суперлигасига 13 июнь куни қайта старт берилди ва мусобақа 20 июлгача давом этди.\nУшбу марказ 160 ўринли меҳмонхона комплекси, 7 та стандарт футбол майдони, реабилитация ва илмий-услубий марказ ва бошқа зарур шароитларни ўз ичига олади.”\nНутқ сўнггида ЎФА раҳбари ФИФА ва ОФК президентларини Ўзбекистонда ўтадиган У-19 Осиё чемпионатига таклиф этди ва уларнинг ташрифи бутун мамлакат футбол жамоатчилиги ҳамда футбол ишқибозларини хурсанд этишини алоҳида таъкидлади.


Иссиқхона сабзавотлари нархи осмонга ўрлади\nИссиқхоналарда етиштириладиган маҳсулотларнинг Тошкент бозорларидаги нархлари ўтган йилнинг шу давридаги нархларга қараганда камида уч бараварга ортиб кетди. Нарх динамикасидаги бу кескин ўзгариш қиш мавсумида иссиқхоналарга газ берилмагани билан изоҳланмоқда.\nЁши 58 га чиққан, 290 минг сўмлик пенсия оладиган тошкентлик пенсионер аёл Ольга опа бозор-ўчарини одатда Қўйлиқ бозорида қилади.\nУ бозорда сўнгги бор 23 март куни бўлди.\nОльга опа асосий сабзавотлар нархларини айтиб берди. Биз аввало помидор ва бодринг нархига қизиқдик.\n- Помидорнинг бир килоси 8-10 минг сўм, бодрингнинг 2500 сўмлиги ҳам, 4000 сўмлиги ҳам бор, деди Ольга опа.\nХудди шундай маълумотни яна бир тошкентликдан эшитдик. Ўзи бозорга бормайдиган суҳбатдошимиз бозорга қатнайдиган оиласи аъзоларидан сўраб бундай деди.\n- Бодринг 4000 сўм экан, помидорнинг килоси 11 минг сўм экан.\nОзодлик: Қайси бозорда бу?\n- Қўйлиқ бозорида шунақа экан, дейди тошкентлик суҳбатдош.\nШуни айтиш керакки, Қўйлиқ бозори Тошкентнинг улгуржи савдо бозори ҳисобланиб, бу ердаги чакана нархлар ҳам бошқа бозорлардагидан пастроқ юради.\nОльга опанинг айтишича, помидор билан бодринг ўтган йилнинг шу даврида 3-4 баробарга арзон бўлган.\n- Ўтган йилнинг мартида помидорнинг бир килоси 2000-2500 сўм бўлган, деди Ольга опа.\nБиз тошкентлик аёлнинг айтганларини текширишга уриниб кўрдик. Марказий Осиё мамлакатлари бозорларидаги нарх-навони кузатиш билан шуғулланадиган бир ташкилотнинг Интернетда эълон қилган маълумотларига кўра, 2011 йилнинг 6 декабрида Тошкент бозорларида бир кило помидорнинг ўртача чакана нархи 2350 сўмни ташкил қилган.\nМутахассиларга кўра, қиш мавсумида Тошкент бозорларида сотиладиган помидор ва бодрингнинг каттагина қисми Янгийўл туманидаги иссиқхоналар ҳиссасига тўғри келади.\nҚишда газни тежаш мақсадида тумандаги кўплаб ишлаб чиқариш объектлари, жумладан иссиқхоналарга табиий газ етказиб бериш тўхтатиб қўйилди.\nШу туманда яшовчи Парпи аканинг айтишича, иссиқхоналарга газ ҳанузгача берилгани йўқ.\nЛекин, Парпи аканинг айтишича, иссиқхоналар иши қишда тақа-тақ тўхтаб қолгани йўқ.\n- Теплицалар газ ўрнига катта лампочка қўйиб ўғирликча токка улаб олаяпти. Газ йўқку. Газни катта штраф қиладию. Лекин ток билан маҳсулот етиштирилди Янгийўлдаги иссиқхоналарда бу йил, дейди янгийўллик Парпи ака.\nБаҳор илик узилди даври. Буни куни кеча мамлакат раҳбари ҳам эсга олиб ўтди:\n- Мана қишдан эсон-омон чиқиб олаяпмиз. Насиб этса ҳадемай Наврўз байрамини ҳам биргаликда ўтказамиз. Мана шундай вақтда, содда қилиб айтганда, илик узилди пайти одам организмини витаминга бой маҳсулотга эҳтиëж сезиши табиий ҳол. Яъни апрел ойи, май ойи қандайдир айни шундай эҳтиëж сезадиган ой бўлади, деган эди Каримов.\nХалқ илиги “узилиб қолиши”нинг олдини олишда иссиқхоналарнинг роли ҳам сезиларли эди. Уларга эса, ҳанузгача газ берилгани йўқ.\nГаз вилоятнинг бошқа туманларидаги иссиқхоналарга ҳам берилгани йўқ. Улардан бирининг қоровулидан мана бу гапни эшитдик.\n- Энди экишни бошлашмоқчи, менимча. Лекин ҳалигача газ берилмади. Қачон берилишини эса¸ хўжайинлар билади, дейди иссиқхоналардан бирининг қоровули.